
CENTRUL PENTRU DREPTURILE OMULUI DIN MOLDOVA

RAPORT

privind respectarea drepturilor omului 

în Republica Moldova 

în anul 2001
Chişinău – 2002

Preambul

La începutul fiecărui an Centrul pentru Drepturile Omului prezintă Parlamentului un raport despre respectarea drepturilor omului în Republica Moldova în decursul anului precedent (Legea cu privire la avocaţii parlamentari, art.34 (1)).

Este al patrulea an la rînd cînd Centrul pentru Drepturile Omului prezintă Parlamentului rapoarte privind starea respectării drepturilor omului în Republica Moldova. Prezentul raport reflectă în bună parte situaţia în domeniu înregistrată şi analizată la Centru pe parcursul anului 2001 prin prisma problemelor abordate în petiţiile miilor de cetăţeni care au solicitat intervenţia avocaţilor parlamentari. Datele Centrului pentru Drepturile Omului pentru anul 2001 şi prima jumătate a anului 2002, relevă în special domeniile în care au fost înregistrate cele mai grave încălcări ale drepturilor şi libertăţilor omului,  cît şi o analiză a cauzelor care au condus la  aceste violări. 

Situaţia drepturilor şi libertăţilor omului în Moldova nu a înregistrat în anul 2001 o careva  evoluţie pozitivă. Se poate spune că, atît la nivel legislativ, cît si la nivelul acţiunilor practice, ea s-a înscris pe linia celei din anii precedenţi. Aspectele negative din perioada anterioară s-au menţinut în cea mai mare parte, amplificate fiind şi de incompetenţă, în special în materia drepturilor economice, sociale şi culturale, condiţionate în bună măsură de declinul economic prin care trece ţara noastră la momentul actual.  

S-a menţinut la un nivel ridicat numărul de cazuri şi gravitatea violării drepturilor cetăţenilor admise de către reprezentanţii  autorităţilor publice centrale şi locale, cît şi abuzurile săvîrşite de către diverse categorii de funcţionari publici, inclusiv colaboratorii de poliţie şi ai instituţiilor penitenciare.  La acestea se mai adaogă violările dreptului de acces liber la justiţie, manifestîndu-se preponderent prin neexecutarea hotărîrilor instanţelor judecătoreşti în cauze civile.  

În contextul dat, cetăţenii R.M.  au continuat sa se simtă mai puţin apăraţi de instituţiile statului: pe de o parte, ei au devenit tot mai vulnerabili datorită aprofundării proceselor de pauperizare în urma regreselor economice şi creşterii indicilor de şomaj, stopării reformelor democratice, instabilităţii legislaţiei, izolării, insuficienţei investiţiilor interne şi străine, afirmării lente a unei puteri judecătoreşti independente si eficiente, iar pe de alta parte - victime ale unor abuzuri comise de funcţionarii publici. Aceste realităţi, pe fondalul lipsei ori ignorării vădite a transparenţei şi manipulării opiniei publice, au făcut ca ţara noastră să se transforme într-un stat în care interesele de grup, corupţia şi protecţionismul au atins cote alarmante şi influenţează direct drepturile şi libertăţile omului.

Aprofundarea declinului economic şi insuficienţa resurselor bugetare au consecinţe negative resimţite de întreaga populaţie a republicii,  cel mai mult însă fiind afectate păturile defavorizate –pensionarii, persoanele cu handicap, familiile numeroase, copiii, femeile… Acest fenomen a generat la rîndul său viciile cele mai grave în societatea noastră: imigrarea ilegală, iar în unele localităţi exodul în masă a populaţiei, traficul de fiinţe umane, exportul de prostituţie, criminalitatea organizată etc., fenomen care afectează imens nu numai drepturile şi libertăţile omului, dar şi diminuează grav imaginea statului în lume.  

În ceea ce priveşte respectarea  drepturilor civile şi politice fundamentale, R.M. este mai puţin  pomenită în context negativ în rapoartele internaţionale, ceea ce nu înseamnă neapărat că situaţia este realmente bună. Aş putea invoca doar un exemplu: situaţia respectării acestor drepturi în partea de est a Republicii Moldova prin desfăşurarea alegerilor prezidenţiale  neconstituţionale, cît şi refuzul autoproclamatelor autorităţi din Transnistria de a admite organizarea secţiilor de votare pentru alegerile parlamentare din 25 februarie, în pofida faptului că din numărul total de 2.400.000 de alegători înscrişi pe liste, peste 150.000 se află în această regiune. Un alt exemplu pertinent în acest sens ar fi cazul Mitropoliei Basarabiei, soluţionarea problemei recunoaşterii căreia  a fost tergiversată pe parcursul anilor  de către Guvern, după cum ar fi oportun de menţionat şi încălcările libertăţii de exprimare a opiniei a unor mijloace de informare în masă.

În pofida unor măsuri de ordin legislativ, administrativ şi de altă natură, continuă diminuarea standardului de viaţă şi deteriorarea stării de  sănătate  a populaţiei, R.M. plasându-se printre primele locuri în Europa după numărul răspândirii maladiilor infecţioase. Dramatismul situaţiei este iarăşi amplificat de criza economică, epuizarea de către stat a resurselor pentru sistemul educaţional şi serviciile ocrotirii sănătăţii, creşterea rapidă a discrepanţei veniturilor şi extinderea sărăciei. Rata mare a morbidităţii şi mortalităţii, mai ales în localităţile rurale şi în special în mijlocul copiilor, în condiţiile nivelului redus al natalităţii, pune statul în faţa pericolului degradării treptate.

Continuă să fie în descreştere accesul la serviciile culturale, pe fondalul modificărilor pieţei de consum a valorilor culturale în dependenţă de originea şi starea socială a cetăţenilor. Degradează obiectivele culturale şi scade rolul culturii în societate. Faptul conduce în ultimă instanţă la lezarea drepturilor culturale.

Deşi s-au făcut unii paşi în vederea promovării cunoştinţelor în domeniul drepturilor omului prin organizarea şi desfăşurarea sesiunilor de instruire în mijlocul populaţiei, nu putem afirma că problema este soluţionată. Or, instruirea juridică este un proces continuu. Chiar de la începutul activităţii Centrul pentru Drepturile Omului implementează un vast program de educaţie a diferitelor categorii de cetăţeni, avînd suportul financiar al Programului Naţiunilor Unite pentru Dezvoltare în Moldova. De soluţionarea acestei probleme sînt preocupate şi  multe organizaţii neguvernamentale. În acest proces sînt implicate unele organizaţii internaţionale acreditate în republică. Totuşi, acţiunile nu pot satisface necesităţile în condiţiile în care aportul statului este insuficient. Nici pînă în prezent în instituţiile de învăţămînt preuniversitar şi universitar nu s-a introdus un obiect de studiu al drepturilor omului. Puţine sînt cercetările ştiinţifice în acest domeniu. Se simte o lipsă acută de literatură de specialitate. Într-un tiraj foarte redus au fost editate documentele internaţionale ratificate de R.M., lipsesc comentariile de aplicare a lor. În atare condiţii cetăţenii nu-şi cunosc deloc sau cunosc superficial drepturile, libertăţile şi îndatoririle.

Centrul pentru Drepturile Omului şi-a orientat activitatea pe trei direcţii principale: examinarea petiţiilor şi repunerea în drepturi a cetăţenilor; perfecţionarea legislaţiei; instruirea comunităţii. Efectuarea propriilor investigaţii a constituit o preocupare permanentă, autorităţilor  de diferit nivel fiindu-le furnizate date, sesizări, avize, note informative, rapoarte speciale. Mai diverse şi mai profunde au fost  în opinia noastră activităţile de monitorizare a respectării drepturilor în penitenciare, de investigare a cauzelor ce îngrădesc accesul liber la justiţie, de influenţare prin avize asupra proiectelor de acte normative în sensul respectării valorilor drepturilor omului, dar si prin modificarea legislaţiei în vigoare, prin racordarea ei la mecanismele  internaţionale. 





 Petiţiile parvenite pot fi clasificate după:

· perioada anului cînd au fost înaintate la Centru;

· localităţi;  

· categoriile de persoane; 

· problemele abordate etc.

Analiza adresărilor conform diverselor categorii facilitează soluţionarea mai operativă a litigiilor,  consultarea competentă a cetăţenilor, înţelegerea mai profundă a proceselor în domeniul drepturilor omului, evidenţierea problemelor existente în societate, a cauzelor care le condiţionează, permite de a propune modalităţi eficiente de schimbare în bine a stării de lucruri.

Adresări în timp


 Pe parcursul anului adresările în scris ale cetăţenilor au fost aproximativ uniforme, fluxul cel mai mare fiind totuşi, ca şi în anii trecuţi, în perioada de primăvară-vară. Tot în această perioadă sînt înregistrate şi cele mai multe audienţe. Faptul poate fi explicat parţial prin caracterul funciar al litigiilor, cînd proprietarii de pămînt purced la lucrările cîmpului şi se iscă  un şir de litigii de divers ordin.


De exemplu, în luna aprilie la Centru au parvenit 23,5 la sută (1250) din numărul total de adresări. Iar pe parcursul a 5 luni ( aprilie-august) ajutorul avocaţilor parlamentari a fost solicitat de 2888 de persoane, sau 54,5 procente din cele înregistrate anul întreg.


Analizînd geografia adresărilor putem conchide într-un anume fel în care zone ale republicii sînt cel mai mult violate interesele, drepturile cetăţenilor, de aici constatînd şi atitudinea de care dau dovadă la faţa locului autorităţile, diferiţi funcţionari publici. Totodată, faptul demonstrează accesibilitatea Centrului pentru populaţie.

Geografia adresărilor

	Judeţe
	Petiţii
	%
	Semnatari
	%
	Audienţa
	%
	Total
	%

	Soroca
	43
	4,77
	78
	2,94
	69
	2,59
	146
	2,74

	Chişinău
	560
	62,08
	1973
	74,42
	1796
	67,32
	3764
	70,77

	Lăpuşna
	22
	2,44
	24
	0,91
	72
	2,70
	97
	1,82

	Orhei
	27
	2,99
	27
	1,02
	73
	2,74
	101
	1,90

	Edineţ
	59
	6,54
	75
	2,83
	63
	2,36
	139
	2,61

	Ungheni
	20
	2,22
	47
	1,77
	68
	2,55
	116
	2,18

	Terit. Est
	8
	0,89
	52
	1,96
	22
	0,82
	75
	1,41

	Taraclia
	4
	0,44
	4
	0,15
	12
	0,45
	18
	0,34

	Bălţi
	68
	7,54
	124
	4,68
	68
	2,55
	189
	3,55

	Tighina
	31
	3,44
	131
	4,94
	166
	6,22
	298
	5,60

	Cahul
	32
	3,55
	58
	2,19
	179
	6,71
	238
	4,47

	UTAG
	18
	2,00
	48
	1,81
	57
	2,14
	106
	1,99

	Externe
	8
	0,89
	8
	0,30
	9
	0,34
	18
	0,34

	Tiraspol
	2
	0,22
	2
	0,08
	14
	0,52
	14
	0,26

	Total 
	902
	100,00
	2651
	100,00
	2668
	100,00
	5319
	100,00


Analiza comparativă

Pe parcursul mai multor ani continuă să predomine adresările din judeţul Chişinău, fapt  justificat atît prin amplasarea Centrului  în apropierea solicitanţilor, cît şi prin lipsa mijloacelor de deplasare a celor care se află la o depărtare considerabilă de capitală.

 Puţine adresări comparativ au parvenit din localităţile judeţelor Tighina, Cahul, Soroca, Edineţ, Ungheni, Lăpuşna, Orhei, U.T.A. Găgăuzia. Faptul însă nu înseamnă că aici nu sînt încălcate drepturile, interesele legitime ale cetăţenilor. De aceea, avocaţii parlamentari, colaboratorii Centrului au considerat oportună continuarea audienţei în  localităţile mai îndepărtate ale republicii, vizitarea instituţiilor specializate de stat cum sunt internatele şi şcolile pentru copiii abandonaţi sau cu deficienţe fizice, azilurilor pentru bătrînii solitari sau bolnavi, unităţilor militare, penitenciarelor etc. Practica  demonstrează că sunt mult solicitate vizitele în şcoli, licee, colegii, alte instituţii de învăţămînt, în colectivele de muncă, instituţiile administraţiei publice etc. 

Clasificarea adresărilor conform categoriilor de cetăţeni

	Categorii
	Petiţii
	%
	Semnatari
	%
	Audienţa
	%
	Total
	%

	Angajati
	134
	14,86
	385
	14,52
	848
	31,78
	1233
	23,18

	Pensionari
	160
	17,74
	266
	10,03
	749
	28,07
	1015
	19,08

	Neangajati
	197
	21,84
	1158
	43,68
	494
	18,52
	1652
	31,06

	Şomeri
	18
	2,00
	38
	1,43
	96
	3,60
	134
	2,52

	Proprietari
	84
	9,31
	445
	16,79
	165
	6,18
	610
	11,47

	Invalizi
	105
	11,64
	126
	4,75
	242
	9,07
	368
	6,92

	Deţinuti
	173
	19,18
	182
	6,87
	28
	1,05
	210
	3,95

	Funcţionari
	11
	1,22
	14
	0,53
	8
	0,30
	22
	0,41

	Studenţi
	6
	0,67
	21
	0,79
	32
	1,20
	53
	1,00

	Reabilitaţi
	7
	0,78
	9
	0,34
	5
	0,19
	14
	0,26

	Fermieri
	2
	0,22
	2
	0,08
	0
	0,00
	2
	0,04

	Elevi
	2
	0,22
	2
	0,08
	0
	0,00
	2
	0,04

	Militari
	2
	0,22
	2
	0,08
	1
	0,04
	3
	0,06

	Deputaţi
	1
	0,11
	1
	0,04
	0
	0,00
	1
	0,02

	Total 
	902
	100,00
	2651
	100,00
	2668
	100,00
	5319
	100,00


Analiza      comparativă

Datele statistice ale Centrului în aspectul stării sociale a persoanelor care s-au adresat avocaţilor parlamentari permit de a face următoarele concluzii:

1. Circa 31 la sută din numărul solicitanţilor sînt cei neangajaţi în cîmpul muncii, a căror preocupare principală este legată de  obţinerea unui loc de muncă, achitarea salariului  de către administraţie la locurile anterioare  de muncă, lipsa banilor pentru a pleca peste hotare în căutarea unui loc de muncă etc.

Deoarece adresările la Centru  sunt legate de o ultimă speranţă de a-şi soluţiona problemele legate de angajarea în cîmpul muncii, colaboratorii Centrului încearcă să consulte adresanţii despre posibilităţile de rezolvare a problemei cu ajutorul Agenţiei de stat de amplasare în cîmpul muncii sau a Birourilor particulare care acordă astfel de servicii etc.

Nu rare sînt şi cazurile de concedieri ilegale, înscrieri ilegale în carnetele de muncă etc. Astfel de adresări nu ţin de competenţa avocaţilor parlamentari. Luînd însă în consideraţie faptul că persoanele de ani de zile bat pragurile diverselor instanţe, iar termenele de examinare a litigiilor în judecată sînt de lungă durată şi costisitoare, Centrul se implică în soluţionarea unor  astfel de litigii operativ, reuşind în multe cazuri să apere interesele mai multor cetăţeni.

2. Problemele privind nemulţumirea faţă de salarizarea insuficientă, întîrzierea achitării salariilor, condiţiile insuportabile de muncă, depăşirea orelor de muncă ( cu 4-5 ore) sînt abordate în circa 23 de procente din adresări.

Problemă cea mai dureroasă a acestei categorii de persoane este încălcarea gravă a drepturilor angajaţilor de către administraţiile întreprinderilor,  mai ales de către conducătorii sectorului particular. 

3. Cererile referitoare la situaţia pensionarilor constituie circa 19 procente. Acest grup social se adresează la Centru în legătură cu pensiile foarte mici şi  care nu le poate asigură un trai decent (minimul de hrană, medicamente,  servicii comunale…). 

4. Circa 11 procente din numărul total de adresanţi abordează problema proprietăţii. De regulă, în localităţile rurale proprietarii se confruntă cu litigiile din cauza cotei echivalente de pămînt şi a cotei valorice, iar la oraşe  - cu lezarea dreptului la spaţiul locativ.

5. Ponderea petiţiilor parvenite de la persoanele cu dezabilităţi constituie circa 7 procente din numărul total.

Cei mai vulnerabili sunt surdomuţii care trăiesc doar din indemnizaţiile sociale mizere. Lipsesc locurile adecvate de lucru. Majoritatea din ei locuiesc în cămine repartizate cu 30-40 de ani în urmă, care nu corespund celor mai elementare norme sanitaro-igienice. Aceste persoane se confruntă nu numai cu problemele materiale, dar şi cu cele de ordin psihologic, fiind în imposibilitatea comunicării cu societatea. Limbajul semnelor nu se învăţa din lipsa de grădiniţe şi şcoli speciale. În republică sunt numai doi specialişti care cunosc limbajul semnelor în limba de stat. La fel de vulnerabili, neajutoraţi sînt orbii,  invalizii de gradul I etc. Se încalcă grav art. 51 din Constituţie care prevede că statul trebuie să asigure acestor persoane condiţii normale de tratament, de readaptare, de învăţămînt, de instruire şi de integrare socială.

Pentru ameliorarea situaţiei sunt necesare Programe naţionale complexe speciale cu susţinerea financiară corespunzătoare din partea statului.

6. Pe locul şase se plasează petiţiile din partea reţinuţilor şi deţinuţilor ( atît persoane reţinute administrativ sau suspectate în săvîrşirea infracţiunilor, cît şi condamnaţii). Adresările lor (circa 4 procente)  se referă la reţinerea ilegală, încălcarea dreptului la apărare, dezacordul cu hotărîrile judecătoreşti şi condiţiile contrare standardelor internaţionale de deţinere în camerele de reţinere preventivă şi în instituţiile penitenciare.

7. O categorie specifică sunt şomerii, adică persoanele cu statut special care se află la evidenţă la bursele forţei de muncă. 

Dintre problemele acestora se evidenţiază:

· imposibilitatea găsirii unui loc de lucru după specialitate;

· salarii mici pentru ofertele existente;

· plata cu întîrziere a ajutorului pentru şomaj;

· mărimea mizeră a ajutorului;

· nivelul material insuficient de existenţă al familiei.

8. Mai puţin de un procent din numărul adresărilor la Centru le aparţine studenţilor, funcţionarilor, persoanelor reabilitate, militarilor, fermierilor, elevilor, deputaţilor în exerciţiu sau foştilor parlamentari… Petiţiile poliţiştilor, judecătorilor de diferit nivel, foştilor colaboratori ai structurilor guvernamentale, foştilor deputaţi etc. conturează un aspect nou al încălcărilor drepturilor constituţionale ale cetăţenilor. În special, el se referă la principiul egalităţii tuturor în faţa legii, principiu prevăzut de art. 16 din Constituţie. 

Petiţii luate în procedură de Centru

Aproape 40 la sută din adresările scrise semnate de 1037 de persoane au fost acceptate pentru investigare. Dintre acestea în 25,6 procente din cazuri s-au înregistrat încălcări ale drepturilor şi libertăţilor constituţionale.

Petiţii investigate

Adresându-se avocaţilor parlamentari, solicitanţii declară despre o presupusă încălcare a drepturilor omului. Unica posibilitate de a stabili încălcarea reală a dreptului este investigarea fiecărui caz în parte.  Numai după aceasta apare posibilitatea de a interveni pentru repunerea cetăţeanului în  drepturile sale. Tot în acest mod se acţionează şi pentru a determina că nu au fost lezate careva drepturi sau libertăţi, avînd temei de a respinge cererea şi a i se da cetăţeanului un răspuns argumentat după cum prevede art. 28 p. 3 din Legea cu privire la avocaţii parlamentari.

Acest proces este unul anevoios şi uneori de lungă durată, fiind implicate mai multe servicii ale Centrului. Deseori pornind de la investigarea unei petiţii se constată încălcări în masă ale drepturilor cetăţenilor.

De exemplu, pentru a obţine repunerea în drepturi a pensionarului S., avocaţii parlamentari au investigat cazul mai mult de un an de zile. Pînă la urmă s-a constatat că erau încălcate de fapt drepturile sociale a mai multor cetăţeni. La propunerea noastră, cu argumente convingătoare, Guvernul a aprobat 5 hotărîri  conform cărora  la 975 de persoane li s-a numit adaus la pensie pentru perioade destul de îndelungate.

Acesta nu este unicul caz cînd Guvernul a reacţionat cu înţelegere la propunerile întemeiate ale avocaţilor parlamentari şi a întreprins măsuri concrete de repunere în drepturi a cetăţenilor ţării.

Astfel, avocaţilor parlamentari li s-au adresat membrii Asociaţiei Conducătorilor Auto presupunînd că prevederile Hotărîrilor Guvernului nr. 1047 din 08.11.1999 şi 164 din 26.02.01 le lezează flagrant drepturile. În rezultatul investigării cererii s-a ajuns la concluzia că sînt lezate nu numai drepturile conducătorilor auto, ci sînt marginalizate şi atribuţiile Inspectoratului Auto de Stat în favoarea unor întreprinderi particulare.

Avocatul parlamentar a înaintat Guvernului propunerile sale în vederea ajustării actului normativ respectiv la cerinţele legislaţiei naţionale şi instrumentelor internaţionale. 

Adoptînd Hotărîrea nr. 385 din 29.05.2001, Guvernul a operat 31 de amendamente la Hotărîrea sa nr. 1047 din 08.11.99. Astfel a fost restabilit dreptul la proprietate nu numai la cei circa 200 de  adresanţi la Centru, dar şi la toţi membrii Uniunii automobiliştilor din republică, numărul cărora este de peste 40 de mii.

Cu toate că legea indică direct petiţiile care ţin de competenţa avocaţilor parlamentari,  uneori sînt  acceptate  pentru investigare cereri ce pot fi  soluţionate de instituţiile corespunzătoare de stat, dar care vădit  se eschivează de la aceasta. Analiza demonstrează că o mare parte de petiţii este generată de indiferenta, nepăsarea, birocratismul, iar uneori şi de incompetenţa funcţionarilor, factorilor de decizie.

Petiţii remise altor instanţe după competenţă

Pe parcursul anului 2001 au fost remise pentru examinare altor instanţe de competenţa cărora ţine soluţionarea problemelor 114 petiţii, ce constituie 12,6 % din totalul cererilor înregistrate.

Conform Legii cu privire la avocaţii parlamentari (art.20, litera b.), asemenea adresări urmează a fi restituite solicitanţilor cu explicarea căilor legale de soluţionare a problemelor. Readresarea petiţiilor după competenţă poate fi făcută numai cu acordul semnatarilor (art.20, litera c.). Cetăţenii au însuşit repede procedura şi în majoritatea cazurilor, chiar  cunoscînd bine faptul că cerinţele lor nu ţin de competenţa avocaţilor parlamentari, indică direct în petiţie necesitatea protecţiei şi controlului Centrului în speranţa soluţionării operative şi eficiente a problemelor. 

Atare  rugăminţi sînt expuse şi în timpul audienţelor. 

Petiţii restituite solicitanţilor cu explicarea căilor de soluţionare a litigiului

Pe parcursul anului au fost restituite solicitanţilor circa 38,4 la sută din numărul total de petiţii parvenite la Centru. Concomitent, petiţionarilor li se explică căile legale de soluţionare a problemelor în instituţiile, organizaţiile, întreprinderile de competenţa cărora ele ţin, iar în caz de litigii li se recomandă adresarea în instanţa de judecată corespunzătoare. Restituind petiţiile, Centrul nu se limitează doar la simpla indicare a factorilor de decizie care au dreptul să soluţioneze cazul, ci sînt explicate detaliat prevederile legislaţiei în vigoare, sînt  anexate extrase din actele normative. Cu alte cuvinte, solicitanţilor li se oferă adevărate consultaţii juridice în domeniul care îi interesează. În acest mod se contribuie la instruirea juridică a cetăţenilor, la lichidarea nihilismului existent în domeniu.

Petiţii respinse

Legislaţia în vigoare prevede trei cazuri în care avocaţii parlamentari au dreptul să respingă petiţiile adresate lor:

1. după expirarea unui an din ziua încălcării presupuse a drepturilor şi libertăţilor constituţionale ale petiţionarului sau din ziua cînd petiţionarul a aflat despre presupusa încălcare;

2. dacă petiţia este anonimă;

3. dacă, în urma examinării cererii, s-a constatat că faptele expuse în ea nu s-au adeverit şi nu au fost încălcate drepturile şi libertăţile constituţionale ale petiţionarului.

În baza temeiurilor expuse, Centrul a respins 12,6 % de petiţii din numărul înregistrat: 14 cereri din cauza expirării unui an din ziua presupusei încălcări a dreptului, 7 au fost anonime şi 92 după efectuarea investigaţiilor în urma cărora nu s-au constatat încălcări ale drepturilor omului.  

Cereri în judecată

Practica aplicării dreptului de adresare în judecată a avocaţilor parlamentari în interesul persoanelor care nu-şi pot apăra singure drepturile are cîteva caracteristici specifice care s-au conturat pe parcursul activităţii CpDOM.

În total pe parcursul anului 2001 instanţelor de judecată le-au fost adresate 20 cereri de chemare în judecată în interesul a 20  persoane. Din ele au fost deocamdată examinate şi admise 6 cereri în privinţa a 6 persoane. Celelalte se mai află încă  pe rol.

Conform cererilor avocatului parlamentar, instanţa de judecată a dat cîştig de cauză celor 5 pensionari  care nu-şi puteau primi indemnizaţiile în legătură cu demisia din funcţie.

Paralel cu adresările propriu-zise în instanţele de judecată, sînt studiate motivele, cauzele care îi fac pe cetăţeni să apeleze la justiţie, fie direct, fie prin intermediul avocaţilor parlamentari. În urma unor astfel de analize, ieşindu-se la problemă, se fac propuneri concrete organelor abilitate pentru perfecţionarea legislaţiei, altor acte normative, se fac recomandări pentru îmbunătăţirea activităţii aparatului administrativ.

În felul acesta se încearcă de a stopa, de a preîntîmpina fluxul de petiţii care parvin atît la instituţia avocaţilor parlamentari, cît şi în adresa altor organe, inclusiv a celor abilitate cu funcţii de repunere a indivizilor în drepturile lor legitime.

Concilierea

Avînd dreptul legal de a concilia părţile, avocaţii parlamentari aplică şi această formă  de soluţionare a litigiilor.

Pe parcursul anului au fost repuşi în drepturi prin conciliere 7 persoane.

Petiţii parvenite de peste hotare

Art. 13 din Legea cu privire la avocaţii parlamentari prevede examinarea petiţiilor persoanelor ale căror drepturi şi interese legitime au fost încălcate doar pe teritoriul Republicii Moldova. 

În condiţiile în care foarte mulţi cetăţeni de-ai noştri sînt plecaţi peste hotare în căutare de lucru, în mare parte ilegal, datorită cărui fapt nici nu-şi pot apăra drepturile, în practica de lucru a Centrului se impun de realitate activităţi specifice.

Este vorba de faptul că ultimul timp sînt tot mai frecvente cazurile de solicitare a intervenţiei avocaţilor parlamentari întru apărarea drepturilor, intereselor cetăţenilor Republicii Moldova aflaţi peste hotare. Unele cereri parvin direct din afara ţării, altele – de la rudele acestora rămase acasă. De regulă, aceste persoane se adresează Centrului după ce au încercat fără succes să-şi rezolve problemele cu ajutorul diverselor instanţe din ţară şi de peste hotare.

Evident, avocaţii parlamentari nu se pot implica direct în apărarea drepturilor acestei categorii de cetăţeni. De aceea, stabilind pe parcursul anilor relaţii bune de colaborare cu multe instituţii similare din lume, se apelează anume la ajutorul lor de a interveni.

O atare activitate nu este reglementată de legislaţia internaţională. Însă, analizînd starea de lucruri şi reieşind din necesitatea protejării cetăţenilor noştri indiferent unde s-ar afla ei, instituţia avocaţilor parlamentari a purces la încheierea unor acorduri bilaterale de colaborare cu instituţiile similare de peste hotare. Un asemenea acord a fost deja semnat la 16 august 2001 cu Oleg Mironov, Împuternicit pentru Drepturile Omului în Federaţia Rusă, cu ocazia vizitei de lucru a domniei sale la Centrul pentru Drepturile Omului din Moldova. Unul din articolele acordului respectiv prevede expres că ombudsmanii din ambele ţări vor “contribui la restabilirea drepturilor cetăţenilor Republicii Moldova lezate pe teritoriul Federaţiei Ruse, iar pe teritoriul Republicii Moldova - a cetăţenilor Federaţiei Ruse”. 
Audienţa la Centru
Audierea cetăţenilor de către avocaţii parlamentari este una din formele principale de activitate. Pe parcursul anului trecut la Centru au fost primite în audienţă 2675 de persoane. Pentru investigare s-au acceptat 160 de petiţii ce ţin de competenţa avocaţilor parlamentari, iar altor persoane (1360) li s-a acordat consultaţia juridică necesară. 

Printre cei audiaţi au fost 848 de angajaţi în cîmpul muncii, 753 de pensionari, 497 de persoane neangajate, 242 -  cu dezabilităţi, 165 de proprietari, 96 de şomeri etc. Cei audiaţi au presupus încălcarea următoarelor drepturi ale sale: la proprietate privată - 660, acces liber la justiţie - 544, asistenţă şi protecţie socială - 505, la muncă şi protecţia ei -152, la viaţa intimă şi privată - 114 şi altele.

Cei mai mulţi au solicitat în audienţă ajutorul avocaţilor parlamentari cetăţenii din judeţele Chişinău (1797), Cahul (176),  Tighina (163). Din judeţele Soroca, Orhei, Ungheni, Edineţ, Bălţi şi U.T.A.Găgăuzia au cerut audienţă în medie cîte 60-70 de  persoane, din partea stîngă a rîului Nistru - 28 de cetăţeni.

Audienţa  în teritoriu

Audienţa în teritoriu este practicată pe parcursul ultimilor trei ani de activitate. Această formă ne-a fost sugerată de oameni în timpul aflării noastre la diverse sesiuni de instruire. Experienţa demonstrează că ea este foarte utilă deoarece  apropie serviciile oferite de Centru  de cetăţenii care se află la o depărtare considerabilă de Chişinău şi sunt lipsiţi din diferite motive de posibilitatea deplasării în capitală.

Totodată, avocaţii parlamentari, colaboratorii Centrului, aflîndu-se în teritoriu, se pot documenta pe viu despre lezarea drepturilor şi liberetăţilor, pot mai lesne determina domeniile cel mai mult afectate şi categoriile de funcţionari care cel mai des încalcă drepturile, aplica metode şi forme mai eficiente de ameliorare a situaţiei, interveni cu recomandări concrete autorităţilor respective întru stoparea şi preîntîmpinarea lezării interselor legitime ale cetăţenilor.

Astfel, pe parcursul anului 2001 nemijlocit în localităţi au fost audiate peste 400 de persoane. Asemenea vizite au fost efectuate practic în toate judeţele republicii. Deplasările în teritoriu sînt planificate din timp şi coordonate cu administraţiile publice locale, cu alte organe responsabile. Audienţe au fost efectuate în şcoli-internat pentru diverse categorii de copii, aziluri pentru bătrâni, internate pentru persoane cu dezabilităţi, unităţi militare, penitenciare, diverse colective de muncă etc.  

Rezultatele audienţelor sunt aduse la cunoştinţa autorităţilor publice locale şi centrale cu propunerile de rigoare  necesare pentru redresarea stării de lucruri, repunerea în drepturi a cetăţenilor.

Această metodă ar putea fi cu mult mai eficientă dacă Centrul ar fi asigurat cu mijloace de transport, conform Hotărîrii Parlamentului, şi care nu este executată de patru guverne la rînd.

Filialele Centrului

Prin Hotărîrea Parlamentului din 7 martie 2001, au fost instituite trei Filiale: Bălţi, Cahul şi U.T.A.Găgăuzia (Comrat).

La prima etapă, în colaborare cu autorităţile locale, au fost selectate şi numite în funcţie cadrele necesare, găsite localuri, deşi provizorii, asigurate condiţii de lucru, inclusiv cu mijloace tehnice.

Activitatea practică Filialele au început-o abia în a doua jumătate a anului. În această perioadă colaboratorii de aici au examinat şi primit în audienţă peste 600 de cetăţeni. Problematica adresărilor este achivalentă cu cea înregistartă la Centru.

Odată cu crearea Filialelor s-a redus întro anumită măsură fluxul de petiţii parvenite nemijlocit la Centru, numărul de persoane care se deplasau anterior în capitală pentru a solicita intervenţia avocaţilor parlamentari. Evident, instituţia a devenit mai accesibilă în ansamblu, mai eficientă în ceea ce priveşte garantarea respectării drepturilor şi libertăţilor cetăţenilor în teritoriu.

Este de menţionat faptul că juriştilor de la Filiale li se adresează nu numai trăitorii din judeţele respective, ci şi din multe alte judeţe.

De asemenea, colaboratorii Filialelor au mai mari posibilităţi de a se deplasa în localităţi, atît pentru investigarea cererilor parvenite, cît li pentru a efectua audienţe, vizite de documentare în colectivele de muncă, şcoli, primării, penitenciare, unităţi militare… Notele informative respective sînt expediate Centrului în fiecare lună, sau după necesităţi, în caz de urgenţă, şi mai des, aici ele fiind analizate, după care avocaţii parlamentari i-au deciziile de rigoare în conformitate cu legea.

Experienţa demonstrează că înfiinţarea Filialelor, concomietnt cu perfecţionarea activităţii, înzestrarea lor cu mijloace de transport şi de altă natură, va contibui esenţial la garntarea respectării drepturilor şi libertăţilorconstituţionale ale cetăţenilor, mai ales în localităţile rurale. 

Activitatea privind repunerea în drepturi a cetăţenilor

Avocaţii parlamentari contribuie la repunerea în drepturi a cetăţenilor (Legea cu privire la avocaţii parlamentari, art. 2)

Repunerea în drepturi a cetăţenilor Republicii Moldova, cetăţenilor străini şi apatrizilor este una din activităţile prioritare ale Centrului. Prin prisma adresărilor parvenite avocaţilor parlamentari, a problematicii abordate, spectrului larg de persoane, putem conchide că în statul nostru continuă că fie grav încălcate multe din drepturile şi libertăţile fundamentale consfinţite în Constituţie, în actele juridice internaţionale. Parte din cauza necunoaşterii de către cetăţeni şi funcţionari a acestor drepturi şi libertăţi, parte datorită ignorării vădite, indiferenţei de care dau dovadă autorităţile de divers nivel. Cu excepţia cadrului economic, instabil şi dependent de factori externi, marcat de zigzaguri şi interese de grup, de corupţie şi protecţionism, în Republica Moldova cadrul juridic, creat anevoios pe parcursul ultimilor ani, este unul care poate asigura în mare măsură drepturile şi libertăţile fiinţei umane. Însă, ajustată la cerinţele instrumentelor internaţionale, legislaţia naţională în domeniu, încă tînără şi firavă, va fi grav afectată de fiecare dată cînd se va încerca izolarea, revizuirea ei în interese politice, cu consecinţe negative în primul rînd în sfera de ocrotire a drepturilor şi libertăţilor omului.

Adresări conform  apartenenţei tematice a încălcărilor drepturilor şi libertăţilor fundamentale

	Tematica
	Petiţii
	%
	Semnata-ri
	%
	Audien-ţa
	%
	Total
	%

	Proprietatea privată
	147
	16,30
	1361
	51,34
	681
	25,52
	2042
	38,39

	Securitatea şi demnitatea personală
	72
	7,98
	130
	4,90
	77
	2,89
	207
	3,89

	Accesul liber la justiţie
	328
	36,36
	358
	13,50
	564
	21,14
	922
	17,33

	Dreptul la cetăţenie
	8
	0,89
	10
	0,38
	60
	2,25
	70
	1,32

	Dreptul la asistenţă şi protecţie socială
	180
	19,96
	306
	11,54
	520
	19,49
	826
	15,53

	Dreptul la apărare
	9
	1,00
	9
	0,34
	34
	1,27
	43
	0,81

	Accesul liber la informaţie
	24
	2,66
	34
	1,28
	70
	2,62
	104
	1,96

	Viata intimă şi privată
	17
	1,88
	45
	1,70
	134
	5,02
	179
	3,37

	Dreptul la administrare
	9
	1,00
	11
	0,41
	14
	0,52
	25
	0,47

	Dreptul electoral
	0
	0,00
	0
	0,00
	32
	1,20
	32
	0,60

	Libera circulaţie
	8
	0,89
	8
	0,30
	69
	2,59
	77
	1,45

	Libertăţile personale
	7
	0,78
	56
	2,11
	48
	1,80
	104
	1,96

	Dreptul la muncă
	49
	5,43
	240
	9,05
	172
	6,45
	412
	7,75

	Dreptul la mediu înconjurător sănătos
	1
	0,11
	15
	0,57
	18
	0,67
	33
	0,62

	Viaţa familială
	9
	1,00
	10
	0,38
	69
	2,59
	79
	1,49

	Dreptul la petiţionare
	14
	1,55
	21
	0,79
	64
	2,40
	85
	1,60

	Dreptul la instruire
	5
	0,55
	22
	0,83
	28
	1,05
	50
	0,94

	Dreptul la ocrotirea sănătăţii
	15
	1,66
	15
	0,57
	14
	0,52
	29
	0,55

	Total 
	902
	100
	2651
	100
	2668
	100
	5319
	100






Dreptul la proprietatea privată şi protecţia acesteia

Dreptul de proprietate şi protejarea ei este reglementat în Constituţie de articolele 9, 46, şi 127. Acest drept fundamental, în catalogul drepturilor şi libertăţilor cetăţeneşti este pilonul de bază al primelor declaraţii de drept. Astfel, în Declaraţia franceză a drepturilor omului şi cetăţeanului se arată că, fiind un drept sacru şi inviolabil, nimeni nu poate fi privat de proprietate, decît în cazul în care necesitatea publică, legal constatată, o cere în mod evident şi sub condiţia unei juste şi prealabile indemnizaţii. În art. 17 din Declaraţia Universală a Drepturilor Omului se reţine că "Orice persoană are dreptul la proprietate, atît  singură, cît şi în asociere cu alţii. Nimeni nu poate fi lipsit în mod arbitrar de proprietatea sa”.

Dreptul de proprietate este o prerogativă inerentă naturii umane, un mijloc de atingere a valorilor umane recunoscute, o concesie a legiuitorului. Această concesie este făcută în considerarea aspiraţiilor fundamentale ale omului.

Acest drept este considerat în unanimitate ca un drept economic prin excelenţă, fiind legat indisolubil de structura economică a societăţii. Proprietatea este rezultatul muncii. 

Potrivit art. 46 (1) din Constituţie, dreptul de proprietate, precum şi creanţele asupra statului, sînt garantate fiecărui cetăţean, în limitele şi condiţiile stabilite de lege. Corelativ dreptului de proprietate, statului îi revine obligaţia de ocrotire a proprietăţii (art.127), indiferent de formele sale. Prevederile constituţionale fiind insuficient reglementate de legislaţia în vigoare, adesea insuficient  protejează proprietatea.

Nu întîmplător, cele mai numeroase (circa 40 la sută) de adresări scrise şi verbale (2042) înregistrate în anul 2001 au fost legate de încălcarea dreptului la proprietate. 

Analiza activităţii Centrului la acest compartiment demonstrează faptul că adresările legate de încălcarea dreptului la proprietate ajung la avocaţii parlamentari deja în stadiile de litigiu, după ce persoanele au bătut pragurile mai multor instanţe. Majoritatea petiţiilor ţin de distribuirea cotelor echivalente de pămînt şi a cotelor valorice, restituirea averii confiscate în perioada deportărilor, împărţirea bunurilor sechestrate etc. Unele petiţii sînt semnate de sute de cetăţeni. Bunăoară, în 7 cazuri  avocaţii parlamentari au izbutit să restabilească  drepturile a 207 proprietari de pămînt. 

Caracteristic pentru petiţiile de acest gen este faptul că în ele se invocă încălcările a două şi mai multe drepturi. De exemplu, persoanele reabilitate înaintează revendicări de compensare reală a pagubei survenite în urma confiscării averii în timpul deportărilor, totodată abordînd şi problema neexecutării hotărîrilor judecătoreşti în cauză. Or, este vorba despre încălcarea dreptului la proprietate şi a dreptului de acces liber la justiţie.

Indignarea cetăţenilor este înţeleasă. Pe de o parte, se fac declaraţii întru promovarea şi protejarea individului, iar pe de altă parte, drepturile lui sînt violate conştient. Duplicitatea, iresponsabilitatea pe fondalul incompetenţei şi nihilizmului juridic conduc la muşumalizarea cu bună ştiinţă a lezării în masă a drepturilor, la discreditarea imaginei statului de drept în societate. În acest context grăitor este următorul exemplu. La 8 decembrie 1992 Parlamentul Republicii Moldova a adoptat Legea privind reabilitarea victimilor represiunilor politice, prin care a repus în drepturi cetăţenii supuşi represiunilor politice în perioada 1917 –1990. Articolul 12 al acestei legi stipulează că modul de restituire a averii nelegitim confiscate, naţionalizate sau luate în alt mod, precum şi mărimea plăţii pentru imobil, se stabileşte de către Guvern. Deşi tîrziu, totuşi Guvernul a adoptat la 26 mai 1995 Hotărîrea “Cu privire la restituirea averii, recuperarea valorilor ei şi achitarea compensaţiilor persoanelor supuse represiunilor”. În p.2 din hotărîre era prevăzut că în cazurile în care, din motive obiective, averea persoanelor reabilitate  nu s-a păstrat şi nu poate fi restituită, se va recupera valoarea ei, dar plafonul achitărilor nu poate depăşi suma de 200 de lei pentru fiecare familie deportată, iar p.3 prevedea că în cazurile în care evaluarea averii nu poate fi determinată din cauza lipsei documentelor necesare, se va achita o compensaţie nu mai mare de 90 de lei pentru o familie deportată. Centrul pentru Drepturile Omului, considerînd aceste prevederi neconstituţionale şi discriminatorii, le-a atacat în Curtea Constituţională, prin hotărea căreia au fost repuşi în dreptrile lor legitime mii de cetăţeni.

De ce atunci persoanele reabilitate continuă să apeleze la ajutorul avocaţilor parlamentari. Aceasta se întîmplă din cauza că Guvernul nu s-a conformat Curţii Constituţionale şi nu a luat măsurile de rigoare pentru asigurarea financiară şi de altă natură a despăgubirilor respective. În consecinţă, declaraţiile contravin faptelor, fenomen tot mai des întîlnit şi care diminuează grav calitatea de supremaţie a legii.

Accesul liber la justiţie

Adresîndu-se în judecată, persoanele se confruntă cu încălcarea  sub diferite forme a dreptului de acces liber la justiţie. Întru protejarea lui la Centru au parvenit circa 17 procente de petiţii din totalul adresărilor.

Lezarea dreptului de acces liber la justiţie se manifestă prin:

· refuzul de a primi cererea în instanţa de judecată; 

· lipsa mijloacelor băneşti în cazul litigiilor patrimoniale şi imposibilitatea suportării cheltuelilor de judecată;

· tergiversarea examinării cauzelor penale şi civile;

· neexecutarea hotărîrilor judecătoreşti în cauze civile etc.
Pe parcursul anului avocaţii parlamentari au repus în acest drept 23 de persoane.

Respectarea normelor juridice care reglementează raporturi din domeniul ocrotirii drepturilor şi libertăţilor omului este o îndatorire primordială a statului (art.16 din Constituţie) şi reflectă nivelul democratic de dezvoltare a societăţii. În conformitate cu prevederile constituţionale, drepturile şi libertăţile fundamentale ale omului, fiind solemn proclamate şi garantate de stat, pot fi apărate în baza legislaţiei în vigoare pe cale judiciară. Art.20 din Constituţie stipulează că orice persoană are acces liber la justiţie. Eficienţa protecţiei drepturilor şi libertăţilor individului pe cale judiciară constă nu numai în faptul adresării în instanţele de judecată cu o cerere respectivă, ci şi repunerea de fapt a acestuia în drepturi prin pronunţarea unei decizii legale, obiective, echitabile şi executarea ei întocmai.

Neacceptarea spre examinare a cererii în instanţa de judecată este o încălcare directă a dreptului constituţional de acces liber la justiţie. Petiţii de acest gen sînt rare în poşta Centrului. Însă  ele trezesc o îngrijorare deosebită, deoarece denotă o formă intenţionată de încălcare a accesului la justiţie şi prezintă un mare pericol social. Judecătoria sectorului Rîşcani, mun.Chişinău, n-a vrut să primească de la cet. C. pentru examinare cererea prin care dînsa combătea hotărîrea procuraturii sect. Rîşcani privind refuzul intentării unui dosar penal. După intervenţia Centrului, cererea a fost acceptată spre examinare, restabilindu-se dreptul constituţional de acces liber la justiţie. 

Întru garantarea respectării acestui drept deseori avocaţii parlamentari colaborează cu diverse organe competente. Bune relaţii de conlucrare s-au stabilit cu Procuratura Generală. 

Astfel, la Centru a scris cet. N., în legătură cu faptul că soţul ei a fost condamnat pentru excrocherie la un termen îndelungat de privaţiune de libertate. Solicitanta, mamă a doi copii şi unul adoptiv, a fost privată prin sentinţă de dreptul la casa confiscată în întregime, ea urmînd să fie evacuată în stradă împreună cu copiii. Adresările ei în judecată nu i-au dat cîştig de cauză, iar recursul în anulare al Procurorului General a fost respins de către Colegiul Penal al Curţii Supreme de Justiţie. La sesizarea avocatului parlamentar, Procurorul General a înaintat recurs în Plenul Curţii Supreme de Justiţie, astfel deschizîndu-i solicitantei calea de acces la justiţie.

Este alarmantă  tergiversărea examinării cauzelor în judecată. Centrul a intervenit de mai multe ori pentru soluţionarea problemei, inclusiv cu rapoarte speciale la Ministerul Justiţiei. Demersuri în cazuri concrete se fac la adresa Consiliului Superior al Magistraturii. Încercări de curmare a acestui fenomen se fac şi prin intermediul preşedinţilor de judecătorii. Şi este de menţionat faptul că unii reacţionează la adresările noastre cu înţelegere, lichidînd încălcările existente conform legii. 

Cea mai gravă este situaţia privind executrea hotărîrilor judecătoreşti în cauze civile. La moment, rămîn a fi neexecutate circa 40 mii de hotărîri de acest gen.      

Studiind situaţia, Centrul a înaintat Ministerului Justiţiei propuneri concrete pentru perfecţionarea legislaţiei în domeniu, îmbunătăţirea activităţii aparatului administrativ de executare a hotărîrilor judecătoreşti.


Guvernul a examinat problema şi a decis crearea în cadrul Ministerului Justiţiei a Departamentului de executare care,  sperăm, va schimba lucrurile spre bine. În afară de aceasta, în Bugetul pentru anul 2002 au fost prevăzute mijloace financiare pentru efectuarea lucrului preconizat şi va asigura respectarea în stat a prevederilor art. 120 din Constituţie despre obligativitatea hotărîrilor judcătoreşti.

Există probleme şi în ceea ce priveşte executarea hotărîrilor Curţii Constituţionale. Şi dacă neîndeplinirea hotărîrilor judecătoreşti atinge doar interesele unei persoane sau a unei categorii limitate de cetăţeni, apoi neexecutarea hotărîrilor Curţii Constituţionale lezează drepturile unor pături sociale întregi.

Astfel, aproape un an de zile a fost necesar pentru investigarea petiţiei pensionarului S. din Chişinău şi a fi repus în dreptul de a-şi primi pensia conform legislaţiei în vigoare. Dar mai sînt mii de asemenea persoane. Luînd în considerare acest fapt, la sesizarea avocatului parlamentar, anterior Curtea Constituţională declarase neconstituţionale prevederile discriminatorii din Legea Bugetului de stat pe anul 1999. Totuşi, Guvernul şi Parlamentul de fiecare dată continuă să lezeze cu bună ştiinţă drepturile  acestei categorii de cetăţeni.

Pot fi aduse mai multe exemple de acest fel. Conform datelor de care dispunem, la 01.01.2002 nu erau îndeplinite 6 decizii ale Curţii Constituţionale şi nu erau operate schimbări respective în 36 de acte normative.

Dreptul la asistenţă şi protecţie socială

Articolul 47 din Constituţia Republicii Moldova prevede obligativitatea statului de  a întreprinde măsurile necesare  pentru ca orice om  să aibă un nivel de trai decent, care să-i asigure  sănătate şi bunăstare lui şi familiei lui. 

Cetăţenii au dreptul la asigurare  în caz de şomaj, boală, invaliditate, văduvie, bătrâneţe sau în  celelalte cazuri de pierdere a mijloacelor de existenţă, în urma  unor  împrejurări independente de voinţa lor.

Dacă drepturile civile şi politice se pot asigura prin adoptarea actelor legislative, apoi cele economice şi sociale solicită, pe lîngă cadrul legislativ adecvat, luarea măsurilor eficiente pentru respectarea lor, cum ar fi prevederea resurselor financiare pentru achitarea pensiilor şi altor indemnizaţii sociale echitabile şi  fără întârziere, instituirea structurilor statale pentru prestarea serviciilor etc. 

Respectarea acestei categorii de drepturi poate fi realizată numai în cazul în care  dezvoltarea economică a  statului poate asigura un nivel de trai  decent şi se  aplică un mecanism viabil respectiv. 

Declinul economic al Republicii Moldova este atât de grav, încât este necesară o perioadă de timp îndelungată pentru ameliorarea situaţiei. Cele câteva schimbări pozitive în domeniul  asistenţei şi protecţiei sociale (mărirea pensiilor, protecţia suplimentară a unor categorii de persoane, sporirea salariului minim etc.), nu au condus la îmbunătăţirea suficientă a nivelului de trai al majorităţii populaţiei. În special sînt grav afectate categoriile defavorizate: pensionarii, invalizii, şomerii, familiile cu mulţi copii, copiii care cresc în familii dificile, neasigurate economic, copiii instituţionalizaţi etc.

Este clar că în situaţia în care valoarea medie a minimului de existenţă e de aproximativ 230 lei, iar venitul  disponibil obţinut în medie de o persoană nu depăşeşte 460 lei, pe fondalul sporirii galopante a coşului minim de consum, nu poate fi asigurat dreptul constituţional privind traiul decent al populaţiei ţării.

Conform datelor statistice  ale Ministerului Muncii, Protecţiei Sociale  şi Familiei , la finele anului 2001 erau luaţi la evidenţă 689 mii de  pensionari.

Din numărul total de adresări parvenite în adresa Centrului, circa 19 la sută sînt ale  pensionarilor, 7 - ale invalizilor, 3 - ale şomerilor şi 9 – ale persoanelor neangajate în câmpul muncii. Ultima categorie – persoanele neîncadrate în câmpul muncii,  sunt practic lipsite de orice protecţie socială.   

Cele mai frecvente sînt adresările din partea persoanelor defavorizate, adică beneficiarii protecţiei sociale din partea statului.

Problemele  sînt foarte diverse : 

· imperfecţiunea cadrului legislativ în domeniul social;  

· lipsa mecanismelor  de implementare a legislaţiei adoptate;

· nerespectarea legislaţiei în vigoare;

· lipsa cadrului legislativ pentru stabilirea invalidităţii persoanelor care au atins vârsta standard de pensionare;

· întârzierea plăţilor compensaţiilor nominative, ajutorului de şomaj;

· cuantumul mic al pensiilor, indemnizaţiilor sociale pentru copii, indemnizaţiilor pentru şomeri etc.;

· creşterea cheltuielilor  pentru întreţinerea locuinţei (mărirea tarifelor la apă, canalizare, energie electrică, termică etc.) şi lipsa mecanismului de prestare a serviciilor echitabile în acest domeniu; 

· protecţia socială insuficienţă a persoanelor invalide – lipsa protezelor, a aparatelor auditive pentru hipoacuzi, cărucioarelor, acceselor la blocuri, sedii şi în mijloacele de transport pentru persoanele cu cărucioare, lipsa locurilor speciale de muncă pentru invalizi (orbi, surdomuţi etc.),  lipsa spaţiului locativ pentru persoanele invalide.

 
În multe petiţii este abordată problema vizei de reşedinţă sau al locului permanent de trai, din care cauză pensionarii nu-şi pot ridica pensia. În felul acesta organele de asistenţă socială lezează atât dreptul la asistenţă şi protecţie socială, cât şi dreptul la libera circulaţie, invocând o prevedere legislativă declarată neconstituţională de către Curtea Constituţională prin Hotărârea nr. 16 din 19.05.97 ( viza de reşedinţă sau viza de domiciliu). 


În majoritatea cazurilor avizele avocatului parlamentar privind repunerea în drepturi a acestei categorii de cetăţeni sunt satisfăcute. 

De exemplu, cetăţeana D. din  mun. Chişinău nu-şi putea ridica pensia timp de un an de zile, deoarece se stabilise temporar cu traiul la ţară unde îngrijea de o rudă bolnavă.  La intervenţia Centrului, problema a fost soluţionată. 

În ultimul timp a sporit numărul petiţiilor privind recalcularea incorectă a pensiilor, includerea în categoria  persoanelor care beneficiază de indemnizaţiile lunare,  întîrzierea sau neachitarea acestora.

 Una din cele  mai dificile probleme cu care s-a confruntat Centrul pentru Drepturile Omului pe parcursul anului este cazul funcţionarilor publici care-şi continuă activitatea de muncă şi cărora li s-a suspendat plata pensiilor pentru perioada anilor 2000-2001. În felul acesta este ignorată Hotărârea Curţii Constituţionale privind  neconstituţionalitatea unui şir de prevederi care limitau exercitarea  dreptului de a primi integral pensia şi salariul pentru munca prestată, stipulate în art. 25 din Legea serviciului public. Sesizînd Curtea Constituţională şi avînd cîştig de cauză, avocatul parlamentar a considerat problema epuizată. Mai mult decît atît, Parlamentul, conformîndu-se Hotărîrii Curţii Constituţionale, a operat modificările de rigoare în Legea serviciului public. Dar fărădelegile continuă. Funcţionarii  Ministerului Muncii,  Protecţiei Sociale şi Familiei aplică prevederile nule ale unui act legislativ, sfidînd făţiş principiul de drept stipulat în art. 140 al Constituţiei Republicii Moldova privind obligativitatea hotărârilor Curţii Constituţionale şi nulităţii legilor şi altor acte normative sau a unei părţi ale acestora.

O altă categorie de persoane insistă asupra aplicării actelor normative care prevăd indexarea şi compensarea pensiilor. 

Din analiza  numărului mare de adresări parvenite la Centru reiese că cetăţenii sînt nemulţumiţi de mecanismul existent pentru calcularea vârstei standard de pensionare pentru limită de vârstă şi pentru persoanele ocupate în condiţii de muncă nocive, stipulat în Legea nr. 156-XIV din 14.10.98  privind pensiile de asigurări  sociale de stat.

Petiţionarii invocă faptul că mărirea vârstei de pensionare cu 6 luni consecutiv pentru fiecare an dublează sau triplează perioada necesară  pentru ieşirea la pensie. Se propune ca perioada de 6 luni prevăzută pentru fiecare an să fie calculată la fiecare zi, dar nu adunându-se  automat vârstei de pensionare. Problema dată a fost acceptată spre examinare de către instituţia avocatului parlamentar şi va fi studiată, constituindu-se un consiliu compus din specialişti competenţi în domeniu. 

După adoptarea Legii nr. 121 din 03.05.2001 cu privire la protecţia socială suplimentară a invalizilor de război, a participanţilor la cel de-al II-lea război mondial şi a familiilor lor, avocatul  parlamentar a fost sesizat de către persoanele represate şi apoi reabilitate, care consideră că s-a comis o discriminare faţă de ele şi nu s-a ţinut cont de echitatea socială. 

Garantarea  unui trai decent se caracterizează şi prin asigurarea cetăţenilor cu locuinţă. 

Examinând situaţia, constatăm că legislaţia în domeniul locativ este învechită. Ea urmează a fi revăzută, ţinându-se cont de specificul economiei de piaţă. Statutul caselor cooperatiste de asemenea necesită modificări, deoarece nu se respectă dreptul la proprietate – posesie, folosinţă şi administrare.

 Concepţia locativă aprobată  prin Hotărârea Guvernului nr. 594 din 05.08.94 este practic nerealizată.  Majoritatea populaţiei este lipsită de posibilitatea de a avea spaţiu locativ, de a-şi îmbunătăţi condiţiile de trai, nemaivorbind de familiile tinere nou create. Această situaţie se datorează sărăciei care a cuprins întreaga societate. 

Avocaţii parlamentari intervin de fiecare dată cînd cererile ţin de competenţa lor. În felul acesta au fost soluţionate unele cazuri privind eliberarea bonurilor de repartiţie, privatizarea spaţiului locativ, includerea în rândul pentru îmbunătăţirea condiţiilor de trai etc. 

Este destul de gravă şi situaţia locatarilor din cămine. Multe cămine departamentale nu au fost transferate în gestiunea  autorităţilor publice locale, blocurile respective rămînînd fără stăpîn. Locatarii acestor clădiri sunt lipsiţi de căldură, lumină electrică, de alte condiţii necesare. 

O altă problemă majoră în sectorul locativ este debranşarea automată a blocurilor de la reţelele de energie termică, electrică, apă şi canalizate, gaz pe motivul neachitării serviciilor comunale de către unii locatari, încălcîndu-se flagrant dreptul bunplatnicilor la un trai decent. Această situaţie s-a creat din cauza lipsei unui mecanism eficient, adecvat realităţilor. Totodată, ea este influenţată de pauperizarea în continuare a populaţiei. 

Conform informaţiei operative puse la dispoziţie de Departamentul Statistică şi Sociologie al Republicii Moldova, la moment se constată o mărire neesenţială a veniturilor unor categorii de cetăţeni. Faptul se datorează activităţii agricole în cazul populaţiei rurale, şi stingerii parţiale a datoriilor salariale ale angajaţilor sectorului bugetar în cazul populaţiei urbane.  

Este  mare ponderea cheltuielilor pentru produsele alimentare în raport cu celelalte cheltuieli. Cele mai costisitoare sînt cele pentru întreţinerea şi dotarea locuinţei în urma  măririi tarifelor  la serviciile comunele. 

Deşi se declară că salariile sînt achitate integral şi în termenii prevăzuţi de lege,  adresările la Centrul pentru Drepturile Omului demonstrează contrariul. Colective întregi de pedagoji, medici, din alte sfere n-au primit salariile de luni de zile. Muşumalizarea adevărului nu poate conduce la garantarea respectării dreptului fundamental respectiv, stipulat atît în legislaţia naţională, cît şi în instrumentele internaţionale la care Republica Moldova este parte. Concomitent, este violat flagrant şi dreptul la informare corectă. Toate acestea se pot solda cu situaţii de explozii sovciale imprevizibile.

Repunerea în drepturi de către Centrul pentru Drepturile Omului a unui număr de persoane nu soluţionează de fapt probleme sociale cu care se confruntă întreaga societate, în lipsa realizării unor programe realiste, bine argumentate ştiinţific, durabile şi susţinute financiar. 

Dreptul la învăţătură

Dreptul la învăţătură este garantat de către stat prin învăţământul liceal, profesional, superior şi alte forme de instruire  şi perfecţionare. Învăţământul în Republica Moldova constituie  o prioritate naţională. 

Pregătirea profesională, formarea personalităţii, educarea în spiritul democraţiei şi cultivării  respectului pentru drepturile şi libertăţile omului a tinerii generaţii trebuie să fie scopul primordial al unei societăţi civilizate, democratice. 
Transformările actuale din stat au cauzat serioase afecţiuni sistemului  de învăţământ.

Dreptul la învăţătură este violat în primul rând de lipsa mijloacelor financiare alocate din buget, a condiţiilor adecvate în şcoli, a cadrului didactic, a manualelor sau a preţurilor majore pentru procurarea lor, închiderea instituţiilor de învăţământ, scăderea nivelului şi interesului faţă de învăţătură, imposibilitatea financiară a părinţilor de a oferi copiilor studii superioare, etc.

Din cauza salariilor mici şi a restanţelor salariale, mulţi pedagogi abandonează locurile de muncă, încadrându-se în alte activităţi sau plecând peste hotarele ţării. Odată cu trecerea salarizării cadrului pedagogic la bugetul local, care este foarte sărac în majoritatea localităţilor, a sporit foarte mult datoriile la plata salariilor. 

Condiţiile din instituţiile de învăţământ  sunt neadecvate cerinţelor sanitare, neâncălzite, nereparate, lipseşte mobila necesară (mese,  scaune), etc. Părinţii sunt nevoiţi să susţină cum pot existenţa, activitatea  şcolilor. Dar nu totdeauna aceasta le reuşeşte.     


Deseori copii sunt nevoiţi să se deplaseze pe o distanţă de 3-8 km pentru a ajunge  la instituţiile de învăţământ. 

 Problemele expuse mai sus sînt abordate în cererile parvenite la Centru. Avocaţii parlamentari intervin  de fiecare dată cînd le permite legea şi în colaborare cu factorii de decizie soluţionează cererile. 


Bunăoară, mai mulţi locuitorii ai satelor Valea Florii şi Căprineanca din jud. Lăpuşna cereau ajutorul avocaţilor parlamentari pentru a rezolva problema elevilor nevoiţi să meargă la şcoală pe jos circa 10 km. În colaborare cu administraţia Prefecturii judeţene copiilor le-a fost pus la dispoziţie transportul necesar. 

În ultimii ani a crescut numărul de copii în vârstă de 3--8 ani care nu frecventează  instituţiile de învăţământ preşcolar, fapt ce duce la închiderea instituţiilor. Iar educaţia şi pregătirea preşcolară a copiilor în familie diminuiază nivelul de însuşire  în clasele primare. Aproximativ  30 % din numărul total de instituţii preşcolare au fost închise.

 
În ultimul timp a sporit numărul copiilor neşcolarizaţi. Acest fapt se datorează situaţiei financiare dificile a multor familii, atât din mediul rural, cât şi din cel urban. 


Disciplinele propuse în programul de studii nu cuprind necesităţilor actuale pentru dezvoltarea copilului, nu corespund obiectivului  educaţional major al şcolii care constă în dezvoltarea liberă, armonioasă a omului şi formarea personalităţii creative.

Ar fi necesară includerea în programul de studii în instituţiile de învăţământ la toate nivelurile, începând cu cel preşcolar  şi terminînd cu cel universitar, a disciplinei “Drepturile omului ”.  Aceste disciplini ar trebui să fie incluse obligatoriu, indiferent de profilul umanitar sau real al studiilor. 

Dreptul la muncă

Constituţia Republicii Moldova, prin art. 43, garantează dreptul la muncă. Fiecare persoană are dreptul la  muncă, la libera alegere a muncii, la condiţii echitabile  şi satisfăcătoare  de muncă, precum şi la protecţia împotriva şomajului.

Consecinţele negative ale declinului economic au afectat în primul rând piaţa muncii. Închiderea uzinelor şi fabricilor au dus la mărirea numărului de persoane rămase fără loc de muncă. Redeschiderea noilor locuri de muncă este foarte dificilă, deoarece în majoritatea întreprinderilor lipseşte utilajul necesar pentru relansarea proceselor tehnologice. Unica posibilitate de a găsi loc de muncă este sfera prestării de servicii şi care este  dezvoltată preponderent în urbe, populaţia rurală fiind practic lipsită de posibilitatea obţinerii unui loc de muncă salarizat. 

La ora actuală  în republică există circa 30 mii de şomeri oficial înregistraţi, fiecare al treilea  fiind disponibilizat de către unităţile economice.  Din numărul total de şomeri, 52 la sută sunt femeii. O mare parte din populaţie nici nu lucrează, nici nu intră în categoria de şomeri.

Pe parcursul anului au fost create aproximativ  11 mii de locuri de muncă., dintre care jumătate la microîntreprinderi.  

Mărirea salariilor în sfera bugetară nu a ameliorat cu mult situaţia financiară a cetăţenilor.

Încălcarea gravă a dreptului  la muncă prin prisma petiţiilor parvenite la Centru are următoarele caracteristici:

· lipsa locurilor  de muncă în urma închiderii multor întreprinderi;

· remunerarea joasă a muncii;

· creşterea numărului de persoane disponibilizate;

· sporirea numărului de persoane neîncadrate în câmpul muncii;

· întârzierea achitării salariilor şi ajutorului de şomaj;

· nerespectarea legislaţiei muncii, atât în sectorul bugetar, cât şi în cel privat.


Centrul intervine în soluţionarea problemelor de  protecţie şi promovare a dreptului muncii ţinând cont de prevederile art. 16 al Legii cu privire la avocaţii parlamentari. 



Lipsa pieţei interne de muncă a dat naştere unui fenomen tragic pentru Republica Moldova: exodul braţelor de muncă peste hotarele ţării. Cetăţenii sunt nevoiţi să abandoneze ţara în majoritatea cazurilor ilegal din lipsa contractelor bilaterale. Ei practic sunt lipsiţi de orice drepturi.



Mulţi agenţi economici care propun angajarea peste hotare au doar scopul de a extorca bani. 

Ratificarea Cartei Europene Sociale aprobată de Consiliul Europei şi constituirea Departamentului Migraţiune sperăm să conducă la ameliorarea situaţiei.

  În problemele violării dreptului muncii avocaţii parlamentari au sesizat Guvernul  Republicii Moldova, Ministerul Muncii, Protecţiei Sociale  şi Familiei, Ministerul Justiţiei,  alte organe de resort. 

Dreptul de a alege şi de a fi ales

    
Organizarea, petrecerea şi modul de desfăşurare a alegerilor este prevăzut de Constituţie, Codul Electoral, alte legi. 

Rezultatele alegerilor  parlamentare care s-au desfăşurat la 25 februarie 2001 au fost recunoscute valabile de către Curtea Constituţională. 

Potrivit datelor oficiale, aproximativ 600.000 de alegatori nu s-au  prezentat  la urne deoarece se aflau la muncă peste hotare. 

Dreptul de a alege şi de a fi ales necesită a fi analizat prin prisma art.2 din Constituţie, conform căruia suveranitatea aparţine poporului R.M pe care o exercită în mod direct şi prin organele sale reprezentative: nici o persoană particulară, nici o parte din popor, nici un grup social, nici un partid politic sau o altă formaţiune obştească nu poate exercita puterea de stat în numele propriu.

În aceeaşi ordine de idei, art.38 din Constituţie stipulează că voinţa poporului constituie baza puterii de stat. Această voinţă se exprimă prin alegeri libere, care au loc periodic prin sufragiu universal, egal, direct, secret şi liber exprimat.

Pe parcursul anului 2001 la CpDOM nu a parvenit nici o petiţie care ar viza încălcarea drepturilor nominalizate. Cu toate acestea, este cunoscut faptul violării lor flagrante prin desfăşurarea alegerilor parlamentare şi prezindenţiale neconstituţionale  în partea de est a Republicii Moldova, cît şi refuzul autoproclamatelor autorităţi din această zonă de a organiza  secţiile  de votare pentru alegerile în Parlamentul R.M. de la 25 februarie 2001. 


 De asemenea, în regiunea dată sînt lezate un şir de alte drepturi politice, economice, coiale, culturale şi civile. 
Dreptul la sănătate

Sănătatea populaţiei constituie un element de bază în dezvoltarea armonioasă a societăţii şi un element cheie al securităţii umane în ţară. Ea este în corelaţie directă cu posibilităţile economice ale statului şi ale fiecărei familii.

Criza  economică din  Republica Moldova ce a afectat sfera socială, a creat un real pericol şi pentru sănătatea publică. Primele simptome ale acestui pericol au apătut încă pe la finele anilor 80, însă în deplină măsură  s-au manifestat peste 10 ani, spre sfîrşitul anilor 90, cînd creşterea pozitivă a numărului populaţiei a evoluat în depopulare (1997+ 1,5%, 1998- 0,1%, 1999-0,2%,), s-a redus numărul naşterilor şi durata medie de viaţă (2001 – 67,6 ani), unul din cei mai scăzuţi  indici din Europa. Rata mortalităţii standartizate în medie este cu 50 la sută mai ănaltă decît în majoritatea ţărilor europene.
Prezintă îngrijorare şi calitatea sănătăţii populaţiei: maladiile, care au devenit cronice, creşterea invalidităţii generale şi infantile, a numărului de patolologii congenitale, de sindroame dezadaptive şi alţi indicatori ce caracterizează dinamica negativă a dezvoltării populaţiei. Procesele sus-menţionate s-au amplificat în ultimii  ani şi au generat situaţia în care principalii indicatori ce caracterizează starea sănătăţii populaţiei în Moldova sunt mai inferiori indicatorilor respectivi din Europa.

Situaţia dată se explică prin detiorarea standartelor de viaţă, 2/3 din populaţie trăind mult sub pragul sărăciei, creşterea gradului de incidenţa a factorilor  de risc, extinderea bolilor de nutriţie , infecţioase, social - condiţionate şi degenerative, constrîngerea financiară dură a populaţiei şi ineficienţa  sistemului actual de stat al ocrotirii sănătăţii.

Aportul său la agravarea situaţiei existente şi-l aduce şi emigraţia  tineretilui peste hotarele republicii, care este atît de masivă, încăt  poate fi considerată drept factor decisiv atît în sfera demografică , cît şi  a economiei şi politicii.

Actualmente parametrii calitativi şi cantitativi ai sănătăţii populaţiei nu corespund  intereselor statului. Pentru viitorul apropiat nu se poate prognaza nici creşterea numerică a populaţiei, nici îmbunătăţirea parametrilor ei calitativi. Natalitatea se află în scădere continuă. Din cauza nivelului de viaţă redus, multe mame, mai ales din familiile tinere, nu-şi pot realiza dreptul la reproducere. Circa 30 la sută din copii se nasc cu diverse patologii, inclusiv, 14,9 procente suferă de malnutriţie,  6 -  au diferite  malformaţii congenitale, 4,7 procente se nasc prematuri.

Diminuarea parametrilor calitativi şi cantitativi ai sănătăţii populaţiei  nu poate fi explicată doar prin activitatea ineficientă a unor departamente de stat, care în limitele competenţei şi nivelului lor de informare doar constantă unele din aspectele crizii umane, demografice, explicînd  esenţa ei .

Programele reformelor în Moldova trebuie să pornească de la orientarea strategiei de stat nu numai spre pofilaxia sau traterea unor boli, ci şi să urmărească potenţialul reproductiv al poporului – de a supraveţui pe continentul european în perspectiva istorică.

Problemele sănătăţii populaţiei au devenit în prezent atît de grave şi influenţate de diverşi factori, în special de cei social- economici, încît fără eforturi intersectoriale succesul de ameliorare este imposibil.

Obiectivul principal al strategiei Republicii Moldova în domenul sănătăţii publice constă în formarea şi realizarea  unui mod sănătos de viaţă şi a unui sistem de ocrotire a sănătăţii cu accesul liber al întregii populaţii la serviciile medicale primare de înaltă calitate.

Conform Legii privind drepturile copilului, Convenţiei Internaţionale cu privire la Drepturile Copilului, statul recunoaşte dreptul copilului la folosirea  celor mai bune tehnologii de tratament şi recuperare, profilaxie a bolilor.

În realitate, în republică se încalcă aceste drepturi. Accesibilitatea copiilor la asistenţă medicală spitalicească a scăzut brusc odată cu adoptarea  Legii minimului garantat şi gratuit de stat din 1998. Conform acestei  Legi, de tratament gratuit în staţionar  beneficiază numai copii pînă la vărsta de 5 ani, copii invalizi şi orfani. Ceilanţi au înlesniri numai în caz de urgenţă. Astfel este încălcat dreptul copiilor din familiile defavorizate în caz de maladii grave ( urgenţe)  să primească  tratamentul adecvat. Conform Legii minimului garantat de stat, aceşti copii sînt spitalizaţi şi  trataţi numai contra plată. Ca rezultat, din lipsa  de bani, părinţii nu pot achita taxele, iar copii rămîn mult timp bolnavi acasă, fapt ce conduce deseori la invalidizarea  lor ori chiar la deces.

Este, de asemenea, necesar ca dreptul copiilor la educaţie pentru sănătate să fie  inclus în Legea îvăţămîntului, care se va realiza ca mecanizm prin elaborarea manualelor speciale, includerea în orarul de învăţămănt preuniversitar a orelor cu tematica respectivă.

 
Conform Programului naţional de alimentaţie a copiilor (adoptat în 1997), statul este obligat să asigure copiii de vîrsta  sub un an, nealimentaţi la sîn, cu amestecuri lactate adaptate. Aceasta prevedere nu s-a realizat în decursul ultimilor 5 ani.

Încălcarea acestor şi altor drepturi cu privire la sănătate sînt tot mai des invocate în petiţiile  scrise şi verbale ale cetăţenilor: părinţi, medici, pacienţi, analişti în domeniu.

Plîngerile luate în procedură de avocaţii parlamentari sînt investigate şi luate măsurile necesare pentru restabilirea drepturilor violate.

Respectarea drepturilor deţinuţilor în instituţiile penitenciare 
CpDOM a constatat ca nici in anul 2001 problemele de ordin general semnalate in mod repetat de avocaţii parlamentari nu si-au gasit inca solutia legala:

— tratamentele inumane sau degradante, uneori chiar tortura, aplicate de unii politisti in comisariatele de poliţie a persoanelor retinute sau „conduse" pentru a le determina sa recunoasca una sau mai multe infractiuni.
— continuarea efectuarii perchezitiei domiciliare cu acordul persoanei vizate. Dupa parerea CpDOM, aceasta metoda — prevazuta de Codul de procedura penala — este neconstitutionala si poate da nastere la numeroase abuzuri. CPDOM considera ca perchezitia domiciliara — cu exceptia delictului flagrant — trebuie sa se faca numai pe baza mandatului emis de un judecator si nu în baza sancţiunii  procurorului. Nu este normal ca procurorul insarcinat cu efectuarea cercetarii penale sa detina si puterea de a emite un astfel de mandat;

Anul 2001 a fost, din punctul de vedere al relatiilor dintre Centru si politie, un an al contrastelor.

În IRT a politiei, orice discutie intre detinut si avocatul parlamentar are loc numai in prezenta si cu acordul anchetatorului. Cu alte cuvinte, confidentialitatea relatiei dintre client si avocat este inexistenta. 

CpDOM reaminteste ca tortura si tratamentele inumane sau degradante sunt interzise atat prin legi interne cat si prin documente internationale ratificate de Republica Moldova

CpDOM precizeaza ca primeste numeroase plangeri similare, dar, pentru ca victimele nu au cum sa obtina nici certificate medico-legale si nu au nici martori, ele prefera sa nu declanseze procedurile legale care, mai mult ca sigur, in aceste circumstante, nu le-ar da castig de cauza. Cu alte cuvinte, le revine autoritatilor sarcina de a efectua investigatii complete si impartiale si nu de a obliga — ca pana acum — reclamantul sa produca toate probele.

Persistă discrepanta evidenta intre conditiile din izolatoarele de reţinere temporară a politiei si standardele minime internationale in materie. Mai mult, exista o diferenta evidenta chiar si intre aceste conditii din IRT a politiei si cele din penitenciare, astfel incat persoane aflate in aceeasi faza procesuala sunt supuse unor tratamente diferite.

Conform afirmatiilor colaboratorilor de politie, izolatoarele de arest preventiv din comisariatele de poliţie din tara nu sunt dotate cu grup sanitar propriu. Persoanele aflate in arest isi satisfac nevoile fiziologice intr-o galeata de plastic cu capac, pe care o golesc de doua ori pe zi (dimineata si seara). In nici o camera de arest preventiv din sectiile de politie din tara nu exista prize. Altfel spus, persoanele sunt rupte complet de realitate deoarece nu au nici macar un aparat de radio. Nici una din sectii de politie din Chişinău care au spatii amenajate pentru arest preventiv nu dispune nici de cabinete medicale, nici de personal cu pregatire minimală in domeniul medical. Din discutiile avute cu cativa din detinutii, a rezultat ca acest examen medical este mai mult formal (intrebari privind starea generala de sanatate a persoanei retinute si a familiei, fara a se avea in vedere lipsa aproape totala de educatie sanitara a mediilor din care provin multe din persoanele retinute), singura investigatie medicala reala fiind radiografia pulmonara. 
În privinţa mîncării din izolatoare reprezentantii CpDOM nu au vazut vreo instalatie de incalzire a preparatelor. Cu toate acestea, detinutii nu s-au plans de calitatea hranei. Se aproba pachete suplimentare cu ocazia sarbatorilor oficiale (Craciun, Anul Nou etc.) dar si particulare (zile de nastere, a numelui etc.).

ASPECTE DIN PENITENCIARE

Departamentul instituţiilor penitenciare este una dintre autoritatile publice cu care CpDOM lucreaza constant, cea mai deschisa si mai cooperantă. 

Pe tot parcursul anului 2001 CpDOM a continuat sa primeasca reclamatii ale unor fosti sau actuali detinuti in legatura cu tratamentul neadecvat de catre autoritaţi. Avocaţii parlamentari au trimis, de fiecare data, informatiile obtinute la Procuratura Generală, unicul organ abilitat prin lege sa cerceteze cadre din sistemul penitenciarelor. 

Problemele abordate de deţinuţi sînt:

A. Supraaglomerarea

Aceasta rămîne una din cele mai serioase probleme ale sistemului penitenciar din Republica Moldova, cu implicaţii directe asupra condiţiilor de detenţie. Evident, vina nu apartine DIP, ci legislaţiei care permite emiterea primelor mandate de arestare preventivă de catre judecată cu mult prea multa uşurinta si intr-un numar de situaţii care depasesc prevederile art. 5 din Conventia Europeana pentru apararea Drepturilor Omului si a Libertatilor Fundamentale. De asemenea, judecatorii care prelungesc valabilitatea mandatelor nu tin cont de gradul de pericol al faptei de care este acuzat inculpatul, ci in primul rand de prevederile Codului de procedura penala — aflate in contradictie cu Conventia Europeana, şi in al doilea rand, de cerintele anchetatorilor. Acestia din urma continua sa aplice procedura „intîi arestam si apoi cautăm probele" si au, deci, interesul de a mentine in stare de arest o persoană banuită a fi comis o infractiune pînă la strîngerea dovezilor incriminatorii. In tarile cu sistem democratic consolidat, o persoană poate fi tinută in arest preventiv fară a fi judecată o perioadă de timp limitată (dupa informatiile CpDOM, aceasta ar fi de maximum sase luni). In Republica Moldova, aceasta perioada se poate intinde în “termenii rezonabili” prevazute de CPP.


Din aceasta survine nesiguranta, se nasc, in continuare, situatii in care persoane arestate preventiv ramîn în penitenciar luni de zile, fara ca o instantă de judecata sa aprecieze daca mentinerea starii de arest este  sau nu  necesară.

In timpul vizitelor intreprinse in penitenciare în 2001 CpDOM a constatat ca la Cahul nu exista supraaglomerare, cel putin atunci cand au venit reprezentantii Centrului. In rest, este frecventă situatia in care trei  sau chiar patru  detinuti dorm in doua paturi alaturate, fara a mai discuta despre supraînalţarea paturilor pîna la mai putin de o jumatate de metru de tavan, sau de limitarea la maximum a spatiului liber dintr-o camera prin instalarea de paturi in plus. 

B. Fonduri insuficiente

Acesta este un motiv foarte des invocat atat de Directia Instituţiilor Penitenciare, cat si de conducerile penitenciarelor vizitate.

CpDOM a propus mereu acordarea unei mai mari autonomii fiecărui penitenciar in parte, creandu-se astfel posibilitatea de a se fructifica resursele materiale si umane pe plan local. Ar fi, poate, de dorit ca eventualul surplus de produse din fermele proprii sa poată fi vîndut pe piata locală, la preturi competitive si, cu banii astfel obtinuti, sa se acopere o parte din necesarul de produse alimentare sau nealimentare. Este evident ca nici un penitenciar nu poate exista fără subventii de la buget. Nu este nici posibil, nici de dorit, atîta vreme cît masura privarii de libertate pentru fapte antisociale dar si raspunderea pentru reinsertia sociala de dupa liberare, intra in atributiile statului. Insa o mai mare autonomie administrativa ar putea avea efecte benefice asupra regimului detinutilor.

Hrana detinutilor este, in general, de proasta calitate: carne foarte putină, mai mult subproduse (cap si picioare de porc) si slănină, felul doi seamănă pînă la confuzie, in privinta consistentei, cu felul unu, lactatele sunt o raritate. 

Conditiile de igiena sunt complet nesatisfacatoare. Un duş cald pe saptamîna nu poate compensa precaritatea instalatiilor sanitare din camere. Paturile, saltelele, cearşafurile, paturile sunt vechi, degradate si greu de dezinfectat. S-au facut si se fac eforturi pentru reinnoirea cazarmamentului, dar numarul mare de detinuti si bugetul prea mic nu permit o imbunataţire vizibila a situatiei.

C. Asistenţa medicală

Numarul medicilor este mult prea mic şi nu poate îndestula cerinţele detinutilor, ceea ce creeaza nemultumiri printre acestia, considerîndu-se ignorati, fie prost tratati. O medie de o suta de consultatii pe zi, cît afirma multi doctori ca ar acorda, ar insemna cam 2-3 minute de detinut, excluzand eventualele mici pauze pe care si le-ar lua medicul in cele 7 ore de serviciu. Doua motive au fost frecvent invocate pentru a contracara acest simplu calcul:

Primul apartine medicilor din penitenciare — in majoritate internisti sau generalisti — care sustin ca ii cunosc pe detinuti si starea lor de sanatate si ca, de cele mai multe ori, trebuie doar sa le dea aspirină sau alte medicamente. Mai mult, asistentii medicali se pot ocupa si ei de detinutii care vin la cabinet. Cu alte cuvinte, fiecare detinut ar beneficia de toata atentia impusa de cazul sau.

Considerăm că in 2 minute nici un doctor nu-si poate da seama daca pacientul prezintă simptome caracteristice unor boli vechi, depistate, inregistrate si tinute sub control, lasand la o oparte timpul necesar pentru scoaterea si studierea fişei medicale , sau daca acesta nu a dobîndit o noua afectiune. 

Exista, fara indoiala, si simulanţi printre detinuţi. Dar pentru a se stabili cine este realmente bolnav si cine simuleaza, este necesar ca fiecare detinut sa fie examinat cu toata atentia.

In sfarsit, semnalăm iarasi ca mentalitatea invechită a multora din cei care lucrează in sistemul penitenciar ii impiedica sa admită riscurile sporite in materie de transmitere de boli venerice si HIV in conditii de detentie. Protectia cea mai simplă este furnizarea de prezervative. Pretul ar fi infinit mai redus decat costisitoarele tratamente pentru fiecare detinut infectat. Este adevarat că, spre deosebire de anii trecuti, in 2001 reprezentantii CpDOM au intalnit putini ofiteri sau subofiteri care sa mai nege existenta unor relatii homosexuale intre detinuti. Insa de aici pana la asigurarea unor mijloace de protectie elementare impotriva contaminarii pe cale sexuala mai este cale lungă.

Ca si in alti ani, CpDOM sugereaza din nou ca medicii si asistentii lor sa nu mai fie angajatii DIP, eliminandu-se astfel suspiciunile cu privire la modul in care acestia isi practica meseria.

D. Pedepse aplicate deţinuţilor 

In 2001 CpDOM a constatat un progres in directia informarii detinutilor asupra drepturilor si indatoririlor lor. Ghidul pentru uzul detinutilor poate fi consultat daca nu in fiecare camera, cel putin in biblioteca din fiecare penitenciar. Din pacate, procedura pentru pedepsirea detinutilor care au incalcat regulamentul a ramas neschimbată. 
Singura cale de atac a detinutului pedepsit este plangerea la DIP, deci tot in interiorul sistemului. Asadar, in prezent, nu exista o autoritate independenta si impartiala — un judecator — care sa se pronunte asupra corectitudinii aplicarii unei sanctiuni. Este adevarat ca detinutul se poate plange unor organizatii neguvernamentale sau avocatului parlamentar, dar nici una din aceste institutii nu are putere de decizie, putand, eventual, solicita, tot DIP, explicatiile de rigoare. 

E. Dreptul la apărare

O treime si jumatate din persoanele aflate in penitenciare sunt in arest preventiv. 

Foarte multe persoane aflate in arest preventiv au posibilitati materiale reduse, asa incat ele urmeaza sa fie aparate de avocati din oficiu. Majoritatea celor chestionaţi în diverse penitenciare au afirmat că nu au discutat vreodata cu avocatul inainte de termenele de judecata si ca pledoariile in fata instantelor s-au rezumat la a cere clementa pentru clientii lor („e tanar" sau „e la prima abatere" sau „are grija de familie" etc.). Desigur, sistemul actual de plata pentru avocatii din oficiu este departe de a fi stimulatoriu. Solutiile pentru ca dreptul la aparare sa nu fie doar o formalitate trebuie gasite si aplicate de barourile si de cabinetele particulare ale avocatilor, cu sprijinul mai substantial al statului.

Cu toate ca sistemul penitenciar nu este direct implicat in problema asigurarii dreptului la aparare, CpDOM considera ca s-ar putea lua unele masuri prin care s-ar diminua nemultumirile arestatilor preventiv si neincrederea lor in justitie:

— sa se tina evidenta stricta a valabilitatii mandatelor de arestare preventiva si sa fie anuntate organele competente atunci cand se apropie termenul de expirare. Aceasta ar trebui sa fie sarcina procurorului anchetator, dar exista destule cazuri in care nu o face;
— sa se uşureze accesul avocatilor in penitenciare. Daca un detinut ar dori si el o consultatie, avocatul — daca este de acord — trebuie sa refacă toate formalitatile;

- sa se permita detinutilor sa dea telefon (daca exista telefoane publice) ori de cate ori doresc sa discute cu aparatorii lor. Iar supraveghetorii care ii insoţesc ar trebui ca, dupa ce se asigura că numarul format este al avocatului, sa stea la o distanta care sa-i permită doar sa vadă ce face detinutul si nu să audă ce vorbeste. 

Concluzii si recomandari:

—adoptare unor noi reglementari care sa corespunda normelor minime standard internationale privind locurile de detentie (iluminare, igiena personala, plimbare zilnica, informatii prin mass-media, contactul cu lumea exterioara, dreptul la aparare, protectia fata de eventuale abuzuri pe durata desfasurarii anchetei etc.;

— incheierea unor contracte de colaborare cu institutii medicale civile, in asa fel incat sa se asigure o asistenta medicala reala si eficienta pentru toate persoanele aflate in aresturile politiei;

— afisarea in toate sectiile de politie din tara a listei cu avocatii dispusi sa preia apararea (platita sau din oficiu) a persoanelor aflate in arest preventiv, lista avizata de Barourile de avocati din localitatile unde functioneaza aresturile politiei;

— eliminarea tuturor diferentelor dintre regimul aplicat persoanei aflate in arest preventiv in arestul politiei si regimul persoanei aflate in situatie juridica similara dar depusa in sistemul penitenciar. Este evident ca in privinta ultimei categorii, se fac eforturi notabile pentru reducerea decalajului dintre conditiile de detentie in penitenciar si standardele internationale in materie.

RELAŢIILE CU AUTORITĂŢILE PUBLICE

Conlucrarea cu autorităţile publice locale şi centrale reprezintă un corolar al relaţiilor CpDOM cu petiţionari. Orice plîngere adresată avocatului parlamentar care ţine de competenţa sa presupune o corespondenţă cu autorităţile statale întru elucidarea detaliată şi completă a problemelor, fie că acestea sînt indicate expres de petiţionar, fie ca sunt lasate la aprecierea avocatului parlamentar.

În 2001, mai intens decît în anii precedenţi, Centrul a reuşit să stabilească bune pîrghii de colaborare cu autorităţile publice de divers nivel în vederea examinării petiţiilor.

În multe  cazuri suntem  totuşi nevoiţi să revenim cu  noi interpelări, atunci cănd răspunsurile nu sînt primite în termenul prevăzut de lege. Alteori s-a încercat legatura telefonică cu instituţiile care nu răspundeau la timp.

Deşi în ultimii doi ani a sporit esenţial credibilitatea şi imaginea în societate, implicarea activă a CpDOM în viaţa socială şi rolul lui în medierea  dintre cetăţean şi autorităţi nu a ajuns încă la conştiinţa tuturor funcţionarilor publici. Mulţi dintre ei nu au înţeles importanţa instituţiei avocatului parlamentar într-un stat democratic, de drept, o parte chiar ignorînd-o.

 Prin esenţa sa, Centrul intră în conflict cu statul pentru apărarea drepturilor şi libertăţilor, interselor legitime ale cetăţenilor. Aceasta este latura delicată a problemei. Evident, unor funcţionari publici, dominaţi încă de “experienţa” totalitarismului, de sindromul atotştiutorului şi atotputernicului, nu le este pe plac faptul că a mai apărut o instituţie care “se amestecă” în treburile lor, scot în evidenţă neajunsurile, le indică ce urmează să întreprindă întru a nu admite violarea drepturilor şi libertăţilor individului.

Din păcate, marea majoritate de funcţionari publici, atît de nivel central, cît şi de nivel local, nu cunosc măcar  prevederile constituţionale, nemaivorbind de legislaţia naţională şi internaţională ce  reglementează drepturile şi libertăţile cetăţenilor. Alterori nu conosc bine cel puţin legile care ar trebui să le fie conduită în activitatea de toate zilele. Este vorba în primul rănd de Legea cu privire la petiţionare. Acest act normativ este mecanismul de realizare a unuia din multele drepturi garantate de Constituţie (art. 52) – dreptul de petiţionare. Chiar în articolul 1 al Legii se menţionează că ea este adoptată în scopul asigurării protecţiei drepturilor şi intereselor legitime ale cetăţenilor.

Comunitatea  îşi formează imaginea despre sistemul social prin prisma eficienţei factorilor de decizie, calităţii lucrului administraţiei locale şi a instituţiilor de ordine publică şi de justiţie, instituţii ce contactează permanent cu cetăţenii în diverse sfere ale vieţii zilnice.

Oamenii sînt nemulţumiţi de conduita şi răspunsurile unor funcţionari publici, de ineficienţa frecventă a factorilor din administraţia locală, se simt abandonaţi. Confruntaţi cu un hăţiş birocratic şi cu obstacole în valorificarea drepturilor ce li se cuvin, cetăţenii sunt înclinaţi să creadă că instituţiile se sprijină reciproc când este vorba de acoperirea faptelor de corupţie şi protecţionism care au pătruns în poliţie, justiţie, administraţie şi că politicienii îşi folosesc poziţia numai pentru a obţine foloase personale.

În audienţă la Centru se adrsează persoane cărora li se refuzase anterior de a fi primiţi şi ascultaţi de către conducătorii Republicii Moldova, Procuratura Generală, Primăria mun. Chişinău, Ministerul de Externe, alte instanţe, astfel considerînd că li se lezează dreptul de petiţionare. Fără îndoială, nu toate petiţiile ţin de competenţa cutărui sau cutărui organ, precum nu toate problemele ţin de atribuţiile avocaţilor parlamentari.  Spre regret, multe organe s-au îngrădit de cetăţean cu aşa-numitele săli, secţii, specialişti în ale audienţei, încît acesta are puţine şanse să contacteze cu demnitarii.

Totuşi, ar fi mai puţine probleme dacă responsabilii de audienţă ar îndruma competent cetăţenii, le-ar explica răbdător şi pe înţelese ce trebuie să întreprindă, care sînt căile de soluţionare a problemei abordate, în aşa mod încît ei să nu mai intervină şi în alte instanţe. Deaceea este necesar ca în sălile de audienţă, în secţiile care lucrează cu adresările cetăţenilor să fie angajaţi jurişti cu experienţă, competenţi, receptivi, neindiferenţi faţă de soarta fiecărui individ în parte. Aceasta şi din cauza că după comportamentul, atitudinea colaboratorului concret, solicitanţii judecă şi despre conducătorii instituţiei respective, ai statului în ansamblu.   

INFORMAREA ŞI INSTRUIREA POPULAŢIEI

ACTIVITATEA INFORMAŢIONALĂ

Avocaţii parlamentari pregătesc şi difuzează în rîndul populaţiei materiale informative despre drepturile omului. ( Legea cu privire la avocaţii parlamentari, art. 33(2).

Aplicînd consecvent strategia de informare a comunităţii, Centrul a continuat activitatea de familiarizare a cetăţenilor cu drepturile omului, de ridicare a culturii lor juridice în domeniu, conştientizare de către toţi a necesităţii privind respectarea prevederilor Constituţiei, altor legi şi acte normative, formare a unei viziuni obiective în societate despre starea reală de lucruri la moment şi implicarea conştientă a populaţiei în procesul de democratizare, de propagare pe scară largă a experienţei acumulate în diverse state şi organizaţii internaţionale privind protecţia şi promovarea drepturilor omului.

În prim plan s-au situat cîteva probleme de bază, cum ar fi:

· Informarea maximal posibilă a cetăţenilor despre existenţa şi activitatea propriu-zisă a Centrului în componenţa a trei avocaţi parlamentari şi atribuţiile lor;

· Propagarea în societate a Constituţiei, a legislaţiei naţionale şi internaţionale în general în domeniul drepturilor omului;

· Instruirea comunităţii, a unor grupuri ţintă de cetăţeni, în domeniul drepturilor şi libertăţilor fundamentale ale omului.

În acest scop a continuat activitatea de identificare a gradului de cunoaştere de către populaţie a drepturilor stipulate atît în Constituţie cît şi în actele juridice internaţionale şi regionale la care Republica Moldova este parte şi determinare asupra căror categorii de cetăţeni urmează a acţiona, în ce măsură, pentru a putea utiliza eforturile cu randament maximal eficient şi rezultate de lungă durată. Concomitent, au fost luate măsuri pentru aprofundarea colaborării cu mass-media ca cele mai accesibile şi credibile mijloace de informare, evaluarea posibilităţilor lor, a nivelului de cunoştinţe în domeniu al jurnaliştilor preocupaţi de problematica respectării şi promovării drepturilor şi libertăţilor omului. Activitatea informaţională a crescut esenţial odată cu crearea şi funcţionarea Filialelor Centrului în judeţele Cahul şi Bălţi, U.T.A. Găgăuzia, mass-media din teritoriu devenind un suport important în acţiunile colaboratorilor privind promovarea drepturilor şi libertăţilor omului.  De asemenea, în acest proces au fost implicate un şir de organizaţii guvernamentale şi neguvernamentale. O atare activitate a contribuit la consolidarea în continuare a imaginii Centrului în mijlocul comunităţii, sporirea credibilităţii sale şi, în principal, la stabilirea unui dialog constructiv şi eficient între instituţia avocaţilor parlamentari şi cetăţeni.

În anul 2001 în presa scrisă centrală şi locală au fost publicate circa 500 de materiale cu referinţă la activitatea Centrului, abordîndu-se un şir de probleme ce ţin de  drepturile şi libertăţile constituţionale ale cetăţenilor. Avocaţii parlamentari, colaboratorii instituţiei au fost mai bine de 40 de ore în emisie TV şi radiofonică, fiind utilizate atît posibilităţile mass-mediei republicane cît şi a celei din teritoriu. Agenţiilor de presă le-au fost expediate peste 50 de comunicate informative referitoare la activitatea de zi cu zi a instituţiei. Implicarea activă a jurnaliştilor în acţiunile de informare a comunităţii, susţinerea de către ei a eforturilor avocaţilor parlamentari privind familiarizarea cetăţenilor cu actele juridice naţionale şi internaţionale, scoaterea în evidenţă a unui mare număr de probleme ce vizează respectarea şi promovarea drepturilor constituţionale se datorează într-o anumită măsură şi concursului republican tradiţional al Centrului, susţinut financiar de PNUD, pentru cea mai bună lucrare publicată în mass-media privind drepturile şi libertăţile omului în Republica Moldova, totalurile căruia se fac anual la 10 decembrie – Ziua Internaţională a Drepturilor Omului.

La Centru există o bancă de date cu articolele publicate în presa scrisă, divizate pe teme separate din domeniul respectării drepturilor şi libertăţilor. De exemplu, compartimentul “Penitenciar” conţine articole ce se referă la deţinuţi, compartimentul “Copii” – materiale ce abordează problemele drepturilor tinerei generaţii, etc. Faptul le permite avocaţilor parlamentari să reacţioneze promt la cazurile de încălcare a drepturilor cetăţenilor în conformitate cu prevederile articolului 21 (2) din Legea cu privire la avocaţii parlamentari.

Chiar de la începutul activităţii Centrul a găsit modalităţii constructive de colaborare cu Uniunea Jurnaliştilor din Moldova, Centrul Independent de Jurnalism, Asociaţia Presei Independente, Agenţiile de presă, ziare, reviste, posturi TV şi radiofonice, colaboratorii cărora participă activ la toate acţiunile întreprinse de avocaţii parlamentari, astfel asigurîndu-se transparenţa.

De o deosebită rezonanţă s-a bucurat mai ales darea de seamă publică despre activitatea instituţiei avocaţilor parlamentari pe primul semestru al anului 2001, făcută în cadrul unei “mese rotunde” la care au participat toţi colaboratorii Centrului, inclusiv ai Filialelor din teritoriu, jurnalişti, petiţionari, dezvăluindu-se pe viu cazuri concrete de încălcare flagrantă în Republica Moldova a drepturilor şi libertăţilor cetăţenilor de către autorităţile publice centrale şi locale. Vom organiza astfel de dări de seamă şi în viitor.

Cu forţele proprii, susţinut financiar de PNUD, Centrul a reuşit să editeze în continuare Buletinul informativ “Avocatul parlamentar” în care se publică materiale despre activităţile întreprinse de către colaboratorii instituţiei, se dau consultaţii în cele mai diverse domenii de drepturi ale omului, cazuri concrete de încălcare a drepturilor şi libertăţilor constituţionale şi repunere a cetăţenilor în aceste drepturi şi libertăţi, articole privind familiarizarea populaţiei cu organizaţiile neguvernamentale preocupate de protecţia şi promovarea  drepturilor şi libertăţilor fundamentale ale omului în ţara noastră.

Pagina electronică a Centrului (www.iatp.md/cpdom/) vine să completeze într-o anumită măsură golul informativ atît pentru cetăţenii Republicii Moldova cît şi pentru cei de peste hotare (limba engleză). 

ACTIVITATEA EDITORIAlĂ

În anul 2001 Centrul a reuşit să scoată de sub tipar cu suportul financiar al Programului Naţiunilor Unite pentru Dezvoltare în Moldova 12 publicaţii ( pliante, broşuri, ghiduri informative, altă literatură de specialitate) cu un tiraj total de circa 30 de mii de exemplare. Este de menţionat faptul că în această activitate s-au implicat activ colaboratorii Centrului, care, avînd deja o bună experienţă acumulată pe parcursul anilor precedenţi, cunoscînd suficient problemele din interior, ştiind categoriile de cetăţeni mai puţini informaţi şi instruiţi, investigînd domeniile cel mai mult afectate de violări ale drepturilor şi libertăţilor cetăţeanului, şi-au concentrat eforturile anume asupra celor mai arzătoare probleme de informare şi instruire a comunităţii. 

Ţinînd cont de faptul că accesul la informaţie este destul de limitat, mai ales în teritoriu, cît şi în scopul utilizării mai eficiente, conform destinaţiei, a literaturii de specialitate editate, Centrul a considerat necesar ca aceasta să fie difuzată preponderent în cadrul diverselor sesiuni de instruire, conferinţe, seminare, “mese rotunde”, audienţe în localităţile rurale, vizite de lucru, şcoli, întrevederi cu cetăţenii etc. O bună parte din broşuri, pliante, ghiduri informative a fost pusă la dispoziţia organizaţiilor neguvernamentale din teritoriu, la solicitarea  lor.

Toată literatura de specialitate editată de Centru, în limbile de stat, rusă, ucraineană, bulgară, găgăuză şi engleză, este distribuită gratuit.

Pe parcursul anilor Centrul şi-a format un grup de autori bine pregătiţi, sensibili la problemele existente, care, de asemenea, sînt antrenaţi în activitatea editorială. Concomitent, în procesul de informare prin intermediul propriilor publicaţii sînt utilizate materialele adunate în cadrul sesiunilor de instruire, diverselor concursuri organizate de Centru. De exemplu, în competiţia pentru copii cu genericul “Drepturile şi libertăţile omului în viziunea copiilor”, devenită deja tradiţională, s-au antrenat în anul 2001 peste 500 de tineri de diverse vîrste (4 – 17 ani) din toate judeţele republicii. În eseurile, desenele lor copiii au reflectat propriile viziuni ale drepturilor şi libertăţilor fiinţei umane, deseori ancorate în realitatea de azi, şi-au expus părerile în privinţa mai multor probleme existente şi opiniile privind soluţionarea acestora. Este important şi faptul că în perioada pregătirii eseurilor, desenelor, copiii, pentru a se documenta, au purces la studierea unor acte juridice naţionale şi internaţionale, în felul acesta familiarizîndu-se cu un şir de drepturi şi libertăţi ale omului, în special cu cele privitoare la copii. Un alt moment pozitiv ar fi că în acest proces de cunoaştere a drepturilor indirect sînt implicaţi şi adulţii. Dovadă a unei atare concluzii poate servi ziua de 1 decembrie 2001, cînd în Palatul Republicii din Chişinău au fost făcute totalurile concursului nominalizat, la care, alături de cei peste 150 de copii laureaţi veniţi din toate colţurile ţării, au asistat părinţi, rude, prieteni, cunoscuţi. Întru continuarea procesului de informare şi instruire, propagare în masă a cunoştinţelor în domeniu bazate anume pe rezultatele acestei manifestări, Centrul a decis să editeze Calendarul – 2002 care conţine articole din Declaraţia Universală a Drepturilor Omului ilustrate cu desene ale laureaţilor concursului “Drepturile şi libertăţile omului în viziunea copiilor”. Calendarul a apărut într-un tiraj de 3 mii de exemplare în limbile de stat şi rusă. El este distribuit gratuit.

Ultimul timp a devenit foarte acută problema traficului de fiinţe umane. Fenomenul este cauzat în special de insuficienţa locurilor de muncă pe piaţa internă. Astfel, un mare număr de persoane este impus de situaţie de a pleca peste hotare, deseori cetăţenii noştri, de regulă femeile, devenind obiecte ale traficului de fiinţe umane. Eforturile de contracarare a acestei infracţionalităţi nu dau deocamdată rezultatele scontate. Or, numai metodele represive (înăsprirea prevederilor Codului penal), deciziile declarative în lipsa unui mecanism adecvat şi a unui suport financiar respectiv nu au sorţi de izbîndă. Rămîne a fi la un nivel scăzut activitatea de informare şi instruire în domeniu a cetăţenilor. De aceea, analizînd starea de lucruri, Centrul a editat pliantul “Traficul de persoane”. Scopul acestuia este de a dezvălui elementele componente ale traficului şi cauzele lui, de a atenţiona cetăţenii asupra consecinţelor traficului şi ai preveni despre potenţialii traficanţi, care sînt măsurile necesare întru a nu deveni victime ale traficului şi cum ar putea să se protejeze în cazurile în care totuşi sau pomenit în mrejele unei atare reţele.

Golul informaţional pe fondalul sporirii abuzurilor din partea funcţionarilor publici de divers nivel, nihilismul juridic, indiferenţa faţa de cetăţeanul de rînd şi necunoaşterea de către acesta a căilor elementare de a-şi apăra interesele legitime au condus la situaţia cînd mii de persoane bat în zadar timp îndelungat pragurile instanţelor locale şi centrale pentru a fi repuse în drepturi. Peregrinînd de la un cabinet la altul, buimăciţi de instabilitatea legislaţiei, înrăiţi de birocratismul, iar uneori şi de incompetenţa funcţionarilor, cetăţenii ajung la disperare, nu mai cred în puterea drepturilor şi libertăţilor atît de frumos stipulate în Constituţie, alte legi naţionale şi internaţionale la care Republica Moldova este parte. Pliantul “Dreptul cetăţenilor de petiţionare” scos de sub tipar de către Centru are menirea de a învăţa cetăţenii care sînt căile de soluţionare a problemelor lor, de a le arăta instanţele obligate să se preocupe de aceasta, modalităţile de examinare a petiţiilor şi responsabilităţile pe care le pot suporta funcţionarii în cazul în care se eschivează de la executarea întocmai a legii.

În anul 2000 Centrul a editat cartea destinată copiilor “Drepturile tale”, fiind caracterizată de experţii naţionali şi internaţionali ca o ediţie unicală. Ea cuprinde descrierea mai multor drepturi şi libertăţi ale copiilor stipulate în Constituţie, Legea cu privire la drepturile copilului, Convenţia O.N.U. cu privire la Drepturile Copilului, Declaraţia Universală a Drepturilor Omului, alte legi interne şi internaţionale, în cîntece, poezii, mici povestiri, istorioare, desene. Fiind distribuită gratuit şi foarte solicitată de copii , educatori, profesori, părinţi,  în scurt timp tirajul ei s-a epuizat. Ţinînd cont de doleanţele cititorilor şi susţinut financiar de către Programul Naţiunilor Unite pentru Dezvoltare în Moldova, Centrul a reeditat cartea “Drepturile tale” ( trei mii de exemplare) pentru a putea satisface în mai mare măsură necesităţile de literatură în domeniu. Totodată, am găsit oportun să familiarizăm copiii nu numai cu drepturile şi libertăţile lor, ci şi cu îndatoririle, obligaţiunile  pe care le au. Considerăm că în procesul de educaţie aceasta are o mare importanţă. Astfel, Centrul a scos în anul 2001 a doua carte destinată copiilor întitulată “Drepturile mele, ce să fac cu ele”. Ediţia respectivă cuprinde un şir de îndatoriri pe care le au copiii în raport cu drepturile lor, de asemenea redate accesibil prin povestiri, istorioare, legende, poveşti, zicători, însoţite de desenele copiilor laureaţi ai concursurilor “Drepturile şi libertăţile omului în viziunea copiilor”, toate bine axate în tematică. Cartea este foarte solicitată, fiind la fel considerată unicală. Se distribuie gratuit.

Tot tinerilor le este destinată şi cărţulia de benzi desenate “Reîntoarcerea Polarisului”. Ea a fost editată de Centru cu ocazia desfăşurării Conferinţei Internaţionale împotriva rasismului de la Durban (31 august – 7 septembrie 20001) şi reflectă poziţia tinerei generaţii împotriva discriminării, rasismului, intoleranţei, speculaţiilor pe motive interetnice, cultivîndu-le cititorilor respectul faţă de valorile democratice.

Broşura “Dreptul la exprimare şi informaţie” este rezultatul investigaţiilor şi concluziilor instituţiei avocaţilor parlamentari pe parcursul ultimilor ani. Deşi avem Legea presei, Legea privind accesul la informaţie, alte legi ce reglementează dreptul constituţional al cetăţenilor la exprimare şi informaţie, el este grav încălcat, în mare parte datorită faptului că acesta nu este cunoscut de publicul larg. Ca rezultat, are loc o manipulare masivă a opiniei publice în interesul unor anumite grupări, dosirea informaţiei reale, informarea unilaterală sau vădit incorectă a cetăţenilor. În atare situaţie, sînt încălcate flagrant şi celelalte drepturi – economice, sociale, politice, civile, culturale. Experienţa mondială demonstrează că într-un stat în care transparenţa este la pămînt, acolo înfloreşte corupţia, economică şi ideologică, totalitarismul camuflat, revanşismul politic, toate însoţite de încălcarea masivă a drepturilor şi libertăţilor fundamentale ale fiinţei umane. Considerînd că într-o societate liberă dreptul la exprimare şi informaţie prezintă o valoare democratică deosebită şi că instruirea în domeniu ar contribui esenţial la stoparea şi preîntîmpinarea violării altor drepturi constituţionale, în broşura nominalizată Centrul pune accentul pe standardele naţionale şi internaţionale respective, descrie tipurile de informaţie de interes public, modalităţile de realizare a acestor drepturi etc.

Concomitent cu tendinţele de edificare a unui stat de drept, conştientizare de către tot mai mulţi cetăţeni a faptului că numai într-o societate democratică poate avea loc dezvoltarea liberă şi armonioasă a individului, că această dezvoltare este indisolubil legată de valorile democratice obţinute anevoios pe parcurs de secole şi că ele pot fi ireversibile doar în contextul afirmării unui sistem internaţional de protecţie şi promovare a drepturilor şi libertăţilor omului, tot mai multe persoane solicită informaţie despre diverse organisme regionale şi internaţionale preocupate de această problematică. Continuînd tradiţia anilor precedenţi, Centrul a editat în 2001 pliantul “Mecanismele O.N.U. pentru protecţia şi promovarea drepturilor omului”. Sînt descrise procedurile de activitate ale Comitetelor, Comisiilor, Înaltului Comisar pentru Drepturile Omului de la Geneva, alte structuri ale O.N.U., mecanismele de supraveghere a prevederilor din Pactele internaţionale, altă informaţie cognitivă. Publicaţia este de real folos funcţionarilor publici, organizaţiilor neguvernamentale, tuturor cetăţenilor care se interesează de aceste probleme.

Trebuie menţionat faptul că aceste şi alte publicaţii scoase de sub tipar de către Centrul pentru Drepturile Omului au avut suportul financiar al Programului Naţiunilor Unite pentru Dezvoltare în Moldova.


ACTIVITATEA DE INSTRUIRE


Avocaţii parlamentari contribuie la instruirea juridică a populaţiei  prin aplicarea procedeelor menţionate în prezenta lege( Legea cu privire la avocaţii parlamentari, art.2).

Un instrument important de promovare a drepturilor şi libertăţilor este instruirea juridică a populaţiei în domeniu. Necesitatea unei atare activităţi este determinată şi de faptul că mulţi ani la rînd cetăţenii noştri au fost completamente lipsiţi de accesul la educaţie privind drepturile şi libertăţile fiinţei umane. Se ştie însă că dacă omul nu-şi cunoaşte drepturile, el nici nu poate să şi le apere. Tocmai de aceea legislatorul a şi prevăzut expres instruirea juridică a populaţiei de către avocaţii parlamentari, ea fiind considerată una din activităţile prioritare.

Ca şi în anii precedenţi, activitatea  de informare şi instruire a comunităţii în domeniul drepturilor şi libertăţilor omului a fost axată pe cîteva direcţii de bază:

· Activităţi organizatorice;

· Activităţi în cadrul Programului de educaţie a comunităţii pentru diverse categorii ale populaţiei;

· Activităţi tematice;

· Activităţi în colaborare cu diverşi parteneri. 

Activităţi organizatorice

La compartimentul respectiv s-a lucrat în special la:   

· selectarea şi ajustarea propunerilor la planul de lucru anual al CpDOM privind activitatea serviciilor sale pentru realizarea activităţilor de informare, promovare, respectare şi protecţie a drepturilor omului; 

· desfăşurarea şedinţelor organizatorice (cu reprezentanţi ai organizaţiilor guvernamentale şi neguvernamentale, alţi parteneri care au dorit să colaboreze cu CpDOM) privind elaborarea şi implementarea acţiunilor în cadrul Programului de Educaţie a Comunităţii pentru diverse categorii de persoane: personalul din penitenciare, specialiştii Ministerului Apărării şi unităţilor militare, reprezentanţii administraţiei publice locale şi ai organizaţiilor neguvernamentale, liderii de tineret, inspectorii pentru protecţia drepturilor copilului;

· programului de instruire  a personalului CpDOM şi a Filialelor sale;

Activităţi în cadrul Programului de educaţie a comunităţii

Procesul de instruire  şi promovare a conceptului drepturilor omului constituie un factor determinant   pentru dezvoltarea resurselor umane şi un factor decisiv de dezvoltare a societăţii. În acest context, informarea şi instruirea juridică a diverselor categorii de cetăţeni, în general al populaţiei,  familiarizarea cu formele şi metodele interactive de instruire în domeniu contribuie la crearea unei culturi civice în societatea noastră.
Astfel, la compartimentul respectiv au fost organizate şi desfăşurate în cadrul proiectului PNUD ,,Susţinerea iniţiativelor democratice în domeniul drepturilor omului în Republica Moldova’’ 39 seminare cu participarea a 1042 de persoane, care au contribuit activ pe parcursul acestei perioade la informarea şi instruirea comunităţii în domeniul drepturilor omului prin implementarea Programei de instruire  a diferitor grupe de cetăţeni. Seminarele  s-au desfăşurat cu genericul ,,Drepturile şi libertăţile fundamentale ale omului’’.  Programul de instruire a fost  elaborat pentru  perioade de o  zi, două şi trei zile, avînd cinci grupuri ţintă, printre care:

· personalul din penitenciare;
· specialiştii Ministerului Apărării şi unităţilor militare;

· reprezentanţii administraţiei publice locale şi ai organizaţiilor neguvernamentale;

· liderii de tineret;

· inspectorii pentru protecţia drepturilor copilului.
Programul de instruire a inclus un şir de metodologii de prezentare. Luînd în consideraţie aspectele specifice procesului de instruire a adulţilor, au fost selectate următoarele metode şi tehnici de instruire:
· scurte prezentări teoretice – mini-prelegeri;
· exerciţii în grupuri mici cu prezentarea proiectelor elaborate;

· studii de caz;

· discuţii;

· brainstorminguri.
Programul a fost implementat cu participarea experţilor naţionali, fiind implicaţi în procesul de organizare conducătorii diferitelor departamente, ministere, reprezentanţii autorităţilor publice locale, instituţiilor de învăţămînt superior şi organizaţiilor neguvernamentale,  mijloacelor de informare în masă.  Participanţii la seminare au fost asiguraţi cu seturi de materiale informative şi metodice, lor li s-a distribuit literatura de specialitate editată de Centru. 

Evaluarea acestor seminare permite de a face următoarele  concluzii:

· programul a fost bine gîndit, iar subiectele propuse spre audiere – 

· actuale şi necesare;

· formele şi metodele de lucru utilizate au fost  selectate adecvat, corespunzător   categoriilor de participanţi şi apreciate ca reuşite de majoritatea  participanţilor;
· organizarea unor astfel de activităţi este oportună, iar informaţia obţinută este utilă pentru aplicare în activitate;

· s-au produs schimbări în abilităţile şi atitudinea participanţilor la seminare, astfel obiectivele stabilite fiind realizate.
Pentru personalul sistemului penitenciar din zonele Centru şi Nord, cursanţii  Centrului de Instruire a Personalului Goieni, cu o specificare mai amplă în problema respectării drepturilor omului în penitenciare, au fost organizate 8 seminare de instruire  cu genericul ,,Drepturile şi libertăţile fundamentale ale omului’’, la care au participat peste  240 de persoane. 

Scopul acestor seminare: acumularea cunoştinţelor noi în domeniul drepturilor şi libertăţilor omului, dezvoltarea abilităţilor şi schimbarea atitudinii personalului penitenciarelor în raport cu drepturile şi libertăţile omului. Obiectivele de bază au constat în:

· familiarizarea participanţilor cu documentele şi mecanismele internaţionale, regionale şi naţionale de respectare şi protejare a drepturilor omului, în special a persoanelor private de libertate;

· dezvoltarea abilităţilor şi schimbarea atitudinii necesare unui colaborator al penitenciarului pentru asigurarea respectării drepturilor deţinuţilor;

· competenţa, cunoştinţele, atitudinile necesare unui colaborator din sistemul penitenciar.

Au fost puse în discuţie aşa teme ca: 

· Metode de menţinere a disciplinei în penitenciare;

· Regulile standard minime de tratare a deţinuţilor;

· Dreptul de petiţionare;

·  Contactele condamnaţilor cu lumea exterioară;

· Rolul CpDOM în respectarea drepturilor deţinuţilor,

 În cadrul sesiunilor de instruire au fost examinate un şir de cazuri, au fost rezolvate exerciţii  de tipul ,,Dificultăţi şi profesionalism’’ şi etica profesională a personalului penitenciarelor.

Cu acelaşi generic au fost organizate 4 seminare de instruire pentru specialiştii Ministerului Apărării şi unităţilor militare, desfăşurate la Bălţi, Chişinău, Ungheni, Cahul la care au participat  97 de persoane.
Programul de instruire a inclus prelegeri privind drepturile omului stipulate în documentele internaţionale şi naţionale, mecanismele de protecţie şi respectare a lor şi aplicarea metodelor interactive pentru însuşirea materialului şi formarea deprinderilor participanţilor de a organiza seminare similare în cadrul unităţilor militare.

În perioada respectivă au fost organizate 8 seminare cu genericul ,,Drepturile şi libertăţile fundamentale ale omului’’  şi pentru reprezentanţii administraţiei publice locale şi organizaţiilor neguvernamentale din  judeţele Bălţi, Tighina, Edineţ, Orhei, Cahul, Lăpuşna, Ungheni şi Soroca   la care au participat 205  persoane. 

Seminarele respective au fost organizate în scopul instruirii formatorilor în domeniul drepturilor omului. Au participat diverse categorii de funcţionari publici:   aparatul Consiliului Judeţean şi consilieri, Direcţia administraţie publică, specialisti în problemele de pregătire şi perfecţionare a cadrelor, problemele administraţiei publice, relaţiile cu publicul, servicii descentralizate – persoane responsabile de instruirea funcţionarilor publici, organizarea şi desfăşurarea întrunirilor, seminarelor, aparatul Prefecturii şi serviciile desconcentrate, responsabile de procesul de instruire a funcţionarilor publici, reprezentanţii sectorului neguvernamental.
În cadrul seminarelor participanţii au fost familiarizaţi cu diverse metode participative, interactive de instruire, fapt care va facilita activitatea lor ulterioară privind organizarea şi desfăşurarea educaţiei interne în instituţii.

Pentru funcţionarii publici din judeţele republicii au mai fost organizate 10 seminare cu genericul ,,Autorităţile publice locale şi drepturile omului’’ , desfăşurate la Soroca, Orhei, Cahul, Ungheni, Edineţ, Căuşeni, Bălţi, Chişinău, Taraclia, Comrat cu participarea a 250  de persoane.

La lucrările acestor seminare au participat primarii, secretarii primăriilor, alţi funcţionari ai primăriilor comunelor. Paralel cu prelegerile teoretice, agenda de lucru a cuprins şi  informaţii ce ţin de domeniul funcţionarului public ca apărător al drepturilor omului. Participanţii au fost familiarizaţi cu noţiunile introductive în materia drepturilor omului, sistemul de protecţie a drepturilor omului la nivel naţional şi internaţional, inclusiv şi rolul CpDOM, al avocaţilor parlamentari în realizarea misiunii sale de apărător şi promotor al drepturilor omului. În cadrul activităţilor practice au fost examinate drepturile omului prin prisma activităţii autorităţilor publice şi a fost elaborat portretul model al unui funcţionar public în rolul de apărător şi asigurator al drepturilor omului.


Sperăm că aceste seminare organizate de CpDOM vor contribui la schimbarea atitudinii funcţionarilor publici faţă de realizarea misiunilor şi sarcinilor de bază ale serviciului public în respectarea şi protejarea drepturilor constituţionale ale cetăţenilor.

În colaborare cu Centrul de Informare şi Documentare privind Drepturile Copilului din Moldova au fost organizate 3 seminare de instruire privind drepturile omului pentru liderii de tineret din judeţele republicii în număr de 110 persoane (Parlamentul Tinerilor), desfăşurate la Chişinău în scopul informării şi instruirii în domeniu, familiarizării cu formele şi metodele de promovare a drepturilor omului în rîndul tineretului, adolescenţilor, modalităţile accesibile şi eficiente de educaţie;

Un seminar de instruire cu genericul ,,Mecanisme de implementare a legislaţiei internaţionale şi naţionale privind drepturile copilului’’ a avut loc la Chişinău pentru inspectorii responsabili de protecţia drepturilor copilului, în număr de 40 de persoane. Participanţii au fost familiarizaţi cu legislaţia internaţională şi naţională privind protecţia drepturilor copilului, cu Studiul comparativ al compatibilităţii legislaţiei naţionale şi Convenţia  Naţiunilor Unite cu privire la Drepturile Copilului. S-au discutat diverse aspecte privind: relaţiile juridice dintre părinţi şi copii; depistarea şi plasamentul copiilor; tutela şi curatela; adopţia; justiţia pentru minori; prevenirea traficului de fiinţe umane. La seminar au participat ca formatori reprezentanţi ai Curţii Supreme de Justiţie, Direcţiei pentru Protecţia Drepturilor Copilului a Primăriei mun. Chişinău, judecătoriei sectorului Botanica, Asociaţiei Femeilor de Carieră Juridică şi juriştii CpDOM.

În cadrul Programului de educaţie a comunităţii au  fost organizate 3 seminare de instruire  pentru colaboratorii nou angajaţi ai CpDOM şi ai Filialelor sale privind promovarea şi protejarea drepturilor omului, în cadrul cărora au fost propuse spre audiere şi discuţie un şir de teme, metode şi forme de aplicare practică, printre care: organizarea şi desfăşurarea audierii cetăţenilor; practica aplicării legislaţiei în procesul investigării petiţiilor; forme şi metode noi de informare şi instruire a populaţiei privind drepturile omului; utilizarea eficientă a computerilor; instrucţiuni de secretariat privind înregistrarea şi evidenţa corespondenţei parvenite la Centru; metode şi forme durabile de administrare, finanţe. 

De asemenea, în special  pentru juriştii CpDOM,inclusiv ai Filialelor, s-au desfăşurat 2 seminare – training, fiind asistate de consultanţii internaţionali Peter Hosking, consultant superior, şi Brian Burdekin, consilier principal la Oficiul Înaltului Comisar pentru Drepturile Omului de la Geneva. 
Activităţi tematice
La capitolul dat in perioada respectivă s-a lucrat la organizarea Conferinţei ştiinţifico-practice cu genericul ,,35 ani de la adoptarea Pactelor internaţionale cu privire la drepturile civile, politice, economice, sociale şi culturale’’, desfăşurată la Chişinău. S-au luat în dezbatere aşa probleme ca: promovarea drepturilor omului şi stabilitatea democratică în contextul Pactelor internaţionale nominalizate; rolul CpDOM în realizarea practică a prevederilor Pactelor; protecţia persoanei şi garanţiile sale în statul de drept şi democratic: mecanisme de protecţie a persoanei, sisteme de garanţii pentru o eficientă protecţie a persoanei; dreptul la muncă şi situaţia în Republica Moldova; respectarea drepturilor omului în localităţile afectate de separatism, alte probleme. Au  cadrul Conferinţei au fost prezentate diverse comunicări de către reprezentanţii structurilor statale, instituţiilor de învăţămînt superior, ai organizaţiilor neguvernamentale, dînşii venind cu  informaţii ample  privind situaţia reală din republică la compartimentele luate în discuţie.

La seminarul ,,Dreptul la asistenţă şi protecţie socială a invalizilor’’, desfăşurat la Chişinău, au fost puse în discuţie subiectele: cadrul legislativ şi responsabilitatea statului privind protecţia invalizilor; integrarea cu handicap în societate; drepturile persoanelor cu handicap fizic şi mental la îngrijire, educaţie şi instruire specială; cauzele creşterii invalidităţii copiilor în Republica Moldova. La seminar au participat activ atît reprezentanţii instituţiilor statale, cît şi ai organizaţiilor neguvernamentale preocupate de protecţia drepturilor persoanelor social-vulnerabile şi in special a invalizilor;

La lucrările ,,mesei rotunde’’ cu genericul ,,Protecţia şi respectarea drepturilor copilului aflat în dificultate’’, desfăşurată la Chişinău, au fost prezenţi responsabili în domeniu ai instituţiilor statale şi organizaţiilor neguvernamentale preocupate de protecţia drepturilor copilului. Activitatea respectivă s-a organizat în colaborare cu Direcţia pentru Protecţia Drepturilor Copilului a Primăriei mun. Chişinău, Centrul de Informare şi Documentare privind Drepturile Copilului, Asociaţia Femeilor de Carieră Juridică . În cadrul discuţiilor s-a pus accentul pe următoarele subiecte: dreptul copilului de a beneficia de sănătate şi servicii de asistenţă medicală; respectarea dreptului copilului la educaţie; respectarea drepturilor copiilor cu dezabilităţi; drepturile copiilor refugiaţi; prevenirea abuzului faţă de copii; studiul privind situaţia copiilor instituţionalizaţi


Cu susţinerea Consiliului Europei, la propunerea şi în colaborare cu Institutul European al Ombudsmanului, CpDOM a organizat în luna iunie un seminar cu genericul ,,Instituţiile ombudsmanului şi relaţiile lor cu mijloacele de informare în masă’’ cu participarea reprezentanţilor instituţiilor ombudsmanului din Moldova, Austria, Rusia, Italia, Suedia, Macedonia, Croaţia, Bosnia, Iugoslavia-Cosovo, Serbia, Albania, Belgia. Cei prezenţi la seminar s-au familiarizat cu experienţa Centrului pentru Drepturile Omului din Moldova privind informarea şi instruirea comunităţii prin intermediul mass-mediei, au luat în discuţie probleme arzătoare ce ţin de  promovarea transparenţei ca una din condiţiile de bază ale dezvoltării unui stat de drept, de promovare şi respectare a drepturilor şi libertăţilor fiinţei umane.

ACTIVITĂŢI

ÎN CADRUL PROGRAMULUI DE EDUCAŢIE A COMUNITĂŢII

	Perioada
	Localitatea
	Activitatea



	14 martie
	Goieni
	Seminar de instruire privind drepturile omului pentru personalul sistemului penitenciar

	15 martie
	Goieni
	Seminar de instruire privind drepturile omului pentru personalul sistemului penitenciar

	21-22 martie
	Bender
	Seminar de instruire privind drepturile omului pentru personalul sistemului penitenciar

	28-29 martie
	Bălţi
	Seminar de instruire privind drepturile omului pentru personalul sistemului penitenciar

	4 mai
	Chişinău
	Seminar de instruire pentru colaboratorii Filialelor CpDOM

	15-16 mai
	Bălţi
	Seminar de instruire privind drepturile omului pentru specialiştii Ministerului Apărării şi unităţilor militare

	17-18 mai
	Chişinău
	Seminar de instruire privind drepturile omului pentru specialiştii Ministerului Apărării şi unităţilor militare

	22-23 mai
	Ungheni
	Seminar de instruire privind drepturile omului pentru specialiştii Ministerului Apărării şi unităţilor militare

	24-25 mai
	Cahul
	Seminar de instruire privind drepturile omului pentru specialiştii Ministerului Apărării şi unităţilor militare



	28-30 mai
	Bălţi
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţele Ungheni şi Bălţi

	31 mai

1,2 iunie
	Căuşeni
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţul Tighina

	4-6 iunie
	Edineţ
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţ

	7-9 iunie
	Orhei
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţ

	11-13 iunie
	Cahul
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţ

	14-16 iunie
	Hînceşti
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţul Lăpuşna

	18-20 iunie
	Ungheni
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţ

	21-23 iunie
	Soroca
	Seminar de instruire privind drepturile omului pentru reprezentanţii administraţiei publice locale şi organizaţiile neguvernamentale din judeţ

	26-27 iunie
	Chişinău
	Trei seminare de instruire privind drepturile omului pentru liderii de tineret din judeţele republicii

	26 iunie
	Chişinău
	Seminar de instruire pentru colaboratorii filialelor CpDOM şi colaboratorii nou angajaţi ai Centrului

	2 iulie
	Chişinău
	Seminar –training pentru juriştii CpDOM

	3 iulie
	Chişinău
	Seminar –training pentru juriştii CpDOM

	5 iulie
	Chişinău
	Seminar de instruire pentru colaboratorii filialelor CpDOM şi colaboratorii nou angajaţi ai Centrului

	5-6 iulie
	Ghoieni
	Seminar de instruire privind drepturile omului pentru personalul sistemului penitenciar

	8-9 august
	Brăneşti
	Seminar de instruire privind drepturile omului pentru personalul sistemului penitenciar

	18-19 septembrie
	Soroca
	Seminar de instruire ,,Autorităţile publice locale şi drepturile omului’’

	20-21 septembrie
	Orhei
	Seminar de instruire ,,Autorităţile publice locale şi drepturile omului’’

	25-26 septembrie
	Goieni
	Seminar de instruire privind drepturile omului pentru personalul sistemului penitenciar

	27-28 septembrie
	Ungheni
	Seminar de instruire ,,Autorităţile publice locale şi drepturile omului’’



	1-2 

octombrie
	Edineţ
	Seminar de instruire ,,Autorităţile publice locale şi drepturile omului’’

	3-4

 octombrie
	Tighina
	Seminar de instruire ,,Autorităţile publice locale şi drepturile omului’’

	9-10

 octombrie
	Bălţi
	Seminar de instruire ,,Autorităţile publice locale şi drepturile omului’’

	11-12

octombrie
	Chişinău
	Seminar de instruire ,,Autorităţile publice locale şi drepturile omului’’

	18-19 

 octombrie
	Taraclia
	Seminar de instruire ,,Autorităţile publice locale şi drepturile omului’’

	23-24 

octombrie
	Comrat
	Seminar de instruire ,,Autorităţile publice locale şi drepturile omului’’

	6

noiembrie
	Goieni
	Seminar de instruire privind drepturile omului pentru personalul sistemului penitenciar

	7 noiembrie
	Goieni
	Seminar de instruire privind drepturile omului pentru personalul sistemului penitenciar

	27-28 noiembrie
	Chişinău
	Seminar de instruire ,,Mecanisme de implementare a legislaţiei internaţionale şi naţionale  privind Drepturile Coilului’’ pentru inspectorii pentru protecţia drepturilor copilului 


ACTIVITĂŢI TEMATICE
	Perioada
	Localitatea
	Activitatea



	3 mai
	Chişinău
	Conferinţa ştiinţifico-practică cu genericul ,,35 ani de la adoptarea Pactelor internaţionale cu privire la drepturile civile, politice, economice, sociale şi culturale’’

	28 iunie
	Chişinău
	Seminar ,,Dreptul la asistenţă şi protecţie socială a invalizilor’’



	29 noiembrie
	Chişinău
	Masă rotundă ,,Protecţia şi respectarea drepturilor copilului aflat în dificultate’’


ACTIVITĂŢI ÎN COLABORARE CU DIFERIŢI PARTENERI

	Perioada
	Localitatea
	Activitatea



	29 iunie
	Chişinău
	Seminar internaţional în colaborare cu Institutul European al Ombudsmanului cu genericul ,,Instituţiile ombudsmanului şi relaţiile cu mijloacele de informare în masă 

	1 decembrie
	Chişinău
	Concurs republican al desenelor cu genericul ,,Desenăm Convenţia ONU cu privire la drepturile copilului’’ în colaborare cu Centrul de Informare şi Documentare privind Drepturile Copilului şi Organizaţia ,,Salvaţi Copiii Moldova’’

	1 decembrie
	Chişinău
	Concurs republican al eseurilor ,,Drepturile omului încep cu drepturile copilului’’ în colaborare cu Centrul de Informare şi Documentare privind Drepturile Copilului şi Organizaţia ,,Salvaţi Copiii Moldova’’

	10 decembrie
	Chişinău
	Concurs republican cu genericul ,,Pentru cea mai bună reflectare în mass-media a problemelor drepturilor omului’’ în colaborare cu Centrul Independent de Jurnalism şi Asociaţia Presei Independente


CONCLUZII


Problema respectării drepturilor omului a devenit în ultimele decenii una primordială, importanţa căreia străpunge toate acţiunile întreprinse în cele mai diverse domenii: politic, economic, social, cultural, civil şi de altă natură. Putem spune cu certitudine că garantarea asigurării drepturilor şi libertăţilor individului este chezăşia dezvoltării umane, chintesenţa existenţei omului, stabilităţii şi securităţii.


Procesul realizării acestor drepturi n-a fost niciodată unul armonios. Însă pe parcursul celor peste 50 de ani de la adoptarea Declaraţiei Universale a Drepturilor Omului, omul însăşi a conştientizat faptul că progresul, oricît de mult ar fi dorit, oricît de mult ar fi declarat, nu va avea sorţi de izbîndă în afara cadrului de drepturi şi libertăţi.


Deşi drepturile omului sînt universale, deşi toţi oamenii se nasc liberi şi au drepturi egale, încă nu toţi se pot bucura de posibilitatea reclamării acestor drepturi şi exercitării lor libere, fără constrîngeri, în deplină concordanţă cu esenţa naturii umane. Dimpotrivă, problema drepturilor omului a fost şi rămîne un domeniu de luptă şi contestare, de ascensiuni şi căderi, de gertfire şi suferinţe, în prim plan situîndu-se tendinţa de acces la putere, la resurse şi la distribuirea acestora. De aici provin inegalităţile, afirmarea şi susţinerea unor grupuri sociale în dauna altora, dominaţiile intereselor politice asupra altor interese etc.


Iată de ce, statul, societatea au misiunea de a-şi orienta acţiunile în favoarea drepturilor cetăţeanului, implicîndu-l direct şi plenar în procesele de redistribuire a bunurilor în favoarea tuturor, evitînd maximal cu putinţă dezavantajarea, marginalizarea păturilor vulnerabile întru a exclude scoaterea acestora din sfera vieţii sociale.


Domeniul privind apărarea drepturilor şi libertăţilor fiinţei umane a ieşit demult din cadrul activităţii interne al statelor. Astăzi ele este firul care leagă interesul relaţiilor, cooperării internaţionale în toate sferele, catalizatorul dezvoltării şi însuşirii valorilor democratice. Tocmai din aceste considerente, într-un timp relativ scurt de la declararea independenţei, Republica Moldova a aderat la cele mai importante instrumente juridice internaţionale, racordînd pe parcurs legislaţia naţională la aceste standarde universale.


O importanţă deosebită are ratificarea Convenţiei Europene pentru apărarea Drepturilor Omului şi a Libertăţilor Fundamentale, astfel deschizîndu-se calea spre consolidarea valorilor democratice şi o mai bună garantare a drepturilor şi libertăţilor cetăţenilor noştri.


Deşi cadrul juridic intern corespunde în mare măsură cerinţelor actuale privind asigurarea drepturilor individului, totuşi există o ruptură substanţială între intenţiile declarate şi implementarea lor reală.


În mare dezavantaj sînt mai ales drepturile economice şi sociale. Potrivit art.47 din Constituţie, statul are obligaţia de a lua măsuri eficiente pentru ca orice om să aibă un nivel de trai decent. Atare prevederi se conţin şi în Pactul Internaţional cu privire la Drepturile Economice, Sociale şi Culturale, în alte convenţii la care Republica Moldova este parte. Însă economia ţării continuă să se afle într-o criză acută, exprimată prin declinul producerii şi productivităţii muncii în toate ramurile economiei, prin decalajul pronunţat dintre cerere şi ofertă, insufcienţa cronică a investiţiilor interne şi externe, prin afectarea puternică a potenţialului tehnic de producţie.

Dezechilibrele financiare generează criza de solvabilitate, blocajul de plăţi. Are loc extragerea continuă a resurselor financiare din agricultură prin neachitarea în termen a producţiei agricole livrate, fapt ce diminuează esenţial posibilităţile de dezvoltare şi modernizare a acestui sector.


Sînt defectuoşi parametrii structurali ai economiei, ea continuînd să includă ramuri energofage, orientată preponderent spre exportul de materii prime şi nu de produse finite.


Aceste realităţi sînt în discordanţă cu prevederile constituţionale şi cele internaţionale şi care conduc la lezarea în masă şi gravă a drepturilor economice şi sociale ale cetăţenilor.


Corupţia, protecţionismul, crimele economice în general, pe fundalul promovării cadrelor incompetente în diverse sfere de decizie, agravează şi mai mult domeniul de respectare a drepturilor individului.


Contribuie la aceasta şi lipsa de transparenţă, transparenţa selectivă, muşumalizarea realităţilor, manipularea opiniei publice în interes de grup.


A devenit alarmantă moda de aprobare a programelor de dezvoltare economică şi socială fără suporturi financiare reale în lipsa utilizării şi consolidării resurselor interne care ar putea asigura dezvoltarea durabilă a economiei naţionale de ansamblu. Ca urmare, are loc discreditarea valorilor de drepturi ale omului, marginalizarea unei pături substanţiale a societăţii, creşterea apatiei sociale, neîncrederii în ziua de mîne.


Pe fundalul lezării grave a drepturilor economice şi sociale, cetăţenii sînt mai puţin păsători de drepturile lor politice, civile şi culturale. Asta nu înseamnă însă că ele nu sînt încălcate în Republica Moldova. Or, tocmai din cauza că este violată această categorie de drepturi, sînt încălcate indirect şi drepturile economice şi sociale.


Stoparea reformelor democratice, revizuirea şi redicţionarea legislaţiei după interese întru consolidarea puterii, în lipsa sau insuficienţa perfecţionării, implementării şi promovării cadrului legislativ racordat la standardele europene şi internaţionale, de asemenea pune în mare pericol garantarea respectării drepturilor cetăţenilor.


Cine nu-şi cunoaşte drepturile, nici nu şi le poate apăra. Această axiomă este foarte grăitoare în condiţiile statului nostru. Marea majoritate a populaţiei nu este instruită juridic, inclusiv funcţionarii publici. Evident, cetăţenii care-şi cunosc drepturile fac şi “necazuri” autorităţilor. De aici şi nedorinţa de a impulsiona la nivel statal procesul de educaţie durabilă în domeniu. Este foarte redusă literatura de specialitate, actele juridice adoptate nu sînt popularizate, explicate, accesibile comunităţii.


Centrul pentru Drepturile Omului a fost creat ca o structură care să asigure respectarea drepturilor şi libertăţilor constituţionale ale cetăţenilor. Prin menirea sa, avocatul parlamentar intră de fiecare dată în conflict cu statul pentru apărarea acestor drepturi şi libertăţi în fiecare caz în parte. Anume întru îndeplinirea misiunii în cauză şi tinde de la începutul activităţii instituţia noastră. Fără îndoială, nu tuturor le este pe plac un organ independent proactiv, care deranjează, indică, cere, insistă prin modalităţile atribuite de lege respectarea drepturilor şi libertăţilor individului, dificultatea cea mai mare fiind confruntarea cu mentalitatea învechită.


Sîntem însă conştienţi de aceasta, repetînd cuvintele Secretarului General al O.N.U. rostite în mesajul său cu ocazia celei de a 50-cea aniversări a Declaraţiei Universale a Drepturilor Omului: “Ştiind forţa răului omenesc, noi reafirmăm credinţa noastră în drepturile omului – acea credinţă care va sprijini omenirea în momentele grele şi ne va ajuta să luptăm pentru drepturile omului acolo unde ele există”.

                                                                                 Alexei Potînga,

                                                                                avocat parlamentar,

                                                            directorul Centrului pentru Drepturile Omului

18 ianuarie 2002

